title: Padomes Lēmums (KĀDP) 2017/633 (2017. gada 3. aprīlis) par atbalstu Apvienoto Nāciju Organizācijas Rīcības programmai par kājnieku ieroču un vieglo ieroču nelikumīgas tirdzniecības novēršanu, apkarošanu un izskaušanu visos aspektos

text:
               4.4.2017

               LV

               Eiropas Savienības Oficiālais Vēstnesis

               L 90/12

         PADOMES LĒMUMS (KĀDP) 2017/633
   (2017. gada 3. aprīlis)
   par atbalstu Apvienoto Nāciju Organizācijas Rīcības programmai par kājnieku ieroču un vieglo ieroču nelikumīgas tirdzniecības novēršanu, apkarošanu un izskaušanu visos aspektos
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 28. panta 1. punktu un 31. panta 1. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Valstis, kas piedalījās visiem nelikumīgas kājnieku un vieglo ieroču tirdzniecības aspektiem veltītā Apvienoto Nāciju Organizācijas (ANO) konferencē, 2001. gada 20. jūlijā pieņēma ANO Rīcības programmu par kājnieku ieroču un vieglo ieroču nelikumīgas tirdzniecības novēršanu, apkarošanu un izskaušanu visos aspektos (“ANO Rīcības programma”). 2005. gada 8. decembrī ANO Ģenerālā asambleja pieņēma starptautisko instrumentu, ar kuru valstis varētu laikus un droši noteikt un izsekot nelikumīgus kājnieku un vieglos ieročus (“Starptautiskais izsekošanas instruments”). Abos minētajos starptautiskajos instrumentos norādīts, ka valstis attiecīgi sadarbosies ar ANO, lai atbalstītu to efektīvu īstenošanu.

               (2)

               Padome 2002. gada 12. jūlijā pieņēma Vienoto rīcību 2002/589/KĀDP (1).

               (3)

               Eiropadome 2005. gada 16. decembrī pieņēma ES Stratēģiju kājnieku un vieglo ieroču un to munīcijas nelikumīgas uzkrāšanas un tirdzniecības apkarošanai. Minētajā stratēģijā ir precizēts, kā atbalstīt ANO Rīcības programmu – starptautiskā mērogā īstenojamās rīcības pirmo prioritāti –, un ir pausts aicinājums pieņemt juridiski saistošu starptautisku instrumentu, lai izsekotu un marķētu kājnieku un vieglos ieročus (“VIKI”) un to munīciju.

               (4)

               Pēc Starptautiskā izsekošanas instrumenta pieņemšanas Savienība atbalstīja tā pilnīgu īstenošanu, pieņemot un īstenojot Padomes Vienoto rīcību 2008/113/KĀDP (2). Vienotās rīcības 2008/113/KĀDP īstenošanu pozitīvi vērtēja Padome.

               (5)

               Padome 2011. gada 18. jūlijā pieņēma Lēmumu 2011/428/KĀDP (3).

               (6)

               Nelikumīgi iegūti kājnieku ieroči tika izmantoti teroristu uzbrukumos Eiropā.

               (7)

               2016. gadā notikušās sestās divgadējās valstu sanāksmes (“BMS6”), kurā izskatīja, kā tiek īstenota ANO Rīcības programma, galīgajā ziņojumā tika norādīts, ka:

                           —

                           jāpastiprina VIKI izsekošana konflikta un pēckonflikta situācijās, tostarp sniedzot palīdzību spēju veidošanā, nolūkā identificēt un ierobežot nelikumīgu VIKI plūsmu uz konflikta un pēckonflikta zonām, nodrošinot agrīnu brīdināšanu par destabilizējošām šādu ieroču plūsmām un novēršot konfliktu,

                           —

                           jārod iespēja veidot sinerģijas starp projektiem, kas paredzēti ANO Rīcības programmas un Starptautiskā izsekošanas instrumenta īstenošanas atbalstam, un projektiem, kas saistīti ar ilgtspējīgas attīstības mērķiem,

                           —

                           2018. gadā 3. pārskatīšanas konferencē jāapsver ietekme, ko uz ANO Rīcības programmu rada jaunākās tendences VIKI ražošanā, tehnoloģijā un konstrukcijā,

                           —

                           jāpastiprina dialogs ar nozari, jo īpaši attiecībā uz VIKI efektīvu marķēšanu, ņemot vērā šīs jaunākās tendences,

                           —

                           jāpalielina valsts spējas, izvērtējot pieteikumus atļaujas saņemšanai attiecībā uz VIKI eksportu, ņemt vērā novirzīšanas riskus, un izstrādāt, ja tādu nav, atbilstīgus normatīvos aktus un administratīvās procedūras, kas atbilst valstu pašreizējiem pienākumiem saskaņā ar attiecīgajām starptautiskajām tiesībām, ar mērķi nodrošināt efektīvu kontroli pār VIKI eksportu, tranzītu un importu, ietverot tiešo lietotāju sertifikācijas un efektīvu tiesisko un izpildes pasākumu izmantošanu,

                           —

                           pilnīga un efektīva ANO Rīcības programmas īstenošana palīdz novērst to, ka VIKI iegādātos teroristi, tādējādi samazinot viņu uzbrukumu iespējamā ietekme,

         IR PIEŅĒMUSI ŠO LĒMUMU.
   1. pants
   1.   Lai atbalstītu VIKI nelikumīgas tirdzniecības apkarošanu, samazinot risku VIKI novirzīt – tostarp zādzības, nozaudēšanas un neatļauta reeksporta rezultātā – uz nelikumīgiem tirgiem, nelegāliem bruņotiem grupējumiem, teroristiem un citiem neatļautiem saņēmējiem, Savienība ar šo lēmumu izvirza sev šādus mērķus:

               —

               atbalstīt ANO Rīcības programmu un Starptautisko izsekošanas instrumentu,

               —

               nodrošināt ANO Rīcības programmas un Starptautiskā izsekošanas instrumenta nozīmīgumu un palielināt to iedarbību,

               —

               atbalstīt darbības, ar kurām varētu nodrošināt, lai 2018. gada ANO trešajā konferencē, kurā pārskatīs, kādi panākumi ir gūti ANO Rīcības programmas īstenošanā (“3. pārskatīšanas konference”), tiktu gūti sekmīgi un nozīmīgi rezultāti.

         2.   Lai sasniegtu 1. punktā minēto mērķi, Savienība ar šo lēmumu atbalstīs:

               —

               gatavošanos 3. pārskatīšanas konferencei, izmantojot virkni tematisku simpoziju un reģionālu konferenču,

               —

               ANO dalībvalstu ziņojumu par ANO Rīcības programmas un Starptautiskā izsekošanas instrumenta īstenošanu visaptverošu analīzi, ko paredzēts iesniegt 3. pārskatīšanas konferencē,

               —

               atbalsta programma dalībniekiem no trešām valstīm,

               —

               tehniska atbalsta sniegšanu 3. pārskatīšanas konferences priekšsēdētājam,

               —

               četri tematiskie simpoziji, kuros tiks sagatavoti uz darbību orientēti atzinumi par tematiem, kas saistīti ar VIKI kontroli. Izvēlētie temati bija noteikti kā prioritāri ES darba dokumentos, kuri tika iesniegti ANO Rīcības programmas sanāksmēs (BMS5 2014. gadā un BMS6 2016. gadā), un tie tika atspoguļoti minēto sanāksmju noslēguma dokumentos:

                           i)

                           VIKI izsekošana un krājumu pārvaldība konflikta un pēckonflikta situācijās;

                           ii)

                           VIKI un Ilgtspējīgas attīstības programma 2030. gadam, ietverot 16. ilgtspējīgas attīstības mērķi un VIKI kontroles dzimumu līdztiesības aspektus;

                           iii)

                           jaunākās tendences VIKI ražošanā, tehnoloģijā un konstrukcijā un no tā izrietošās problēmas un iespējas ANO Rīcības programmas un Starptautiskā izsekošanas instrumenta īstenošanā;

                           iv)

                           sinerģijas starp ANO Rīcības programmu, Ieroču tirdzniecības līgumu un citiem attiecīgiem instrumentiem,

               —

               piecas reģionālās konferences, kas dos iespēju tematisko simpoziju noslēguma dokumentu izskatīšanā iesaistīt valdības pārstāvjus un reģionālās organizācijas no izvēlētiem reģioniem,

               —

               rīcības programmas un Starptautiskā izsekošanas instrumenta īstenošanas valstu ziņojumu analīze, galveno uzmanību pievēršot tiem īstenošanas izaicinājumiem, kas rada sadarbības un palīdzības iespējas,

               —

               3. pārskatīšanas konferences pamatu stiprināšana, izmantojot sponsorēšanas programmu un sniedzot tehnisko atbalstu 3. pārskatīšanas konferences priekšsēdētājam, un

               —

               komunikācija, izmantojot paziņojumus presei un papildu pasākumus.

         3.   Sīki izstrādāts 2. punktā minētā projekta apraksts ir izklāstīts šā lēmuma pielikumā.
   2. pants
   1.   Par šā lēmuma īstenošanu atbild Savienības Augstais pārstāvis ārlietās un drošības politikas jautājumos (“AP”).
   2.   Lēmuma 1. panta 2. punktā minēto projektu īstenošanu veic ANO Atbruņošanās lietu birojs (“ANO ODA”), kuram palīdz Kājnieku ieroču pētniecības grupa (“SAS”), kuru pārstāv Akadēmiskais starptautisko un attīstības pētījumu institūts.
   3.   ANO ODA, kuram palīdz SAS, savus uzdevumus veic AP vadībā. Šajā nolūkā AP noslēdz vajadzīgās vienošanās ar ANO ODA.
   3. pants
   1.   Finanšu atsauces summa 1. panta 2. punktā minēto projektu īstenošanai ir EUR 2 798 381,56.
   2.   Izdevumus, ko finansē no šā panta 1. punktā minētās summas, pārvalda saskaņā ar procedūrām un noteikumiem, ko piemēro Savienības vispārējam budžetam.
   3.   Komisija uzrauga 1. punktā minēto izdevumu pareizu pārvaldību. Šajā nolūkā tā noslēdz finansēšanas nolīgumu ar ANO ODA. ANO ODA un SAS tiks aicināti panākt vienošanos par to izmaksu atlīdzināšanu, kas radušās SAS, sniedzot ieguldījumu šā lēmuma īstenošanā. Nolīgumā starp Komisiju un ANO ODA paredz, ka ANO ODA un SAS ir jānodrošina Savienības ieguldījuma publiskums atbilstīgi tā apjomam.
   4.   Komisija cenšas panākt, lai 3. punktā paredzēto finansēšanas nolīgumu noslēgtu pēc iespējas drīz pēc šā lēmuma stāšanās spēkā. Tā informē Padomi par visām grūtībām minētajā procesā, kā arī par finansēšanas nolīguma noslēgšanas datumu.
   4. pants
   AP ziņo Padomei par šā lēmuma īstenošanu, pamatojoties uz ANO ODA sagatavotiem regulāriem ziņojumiem. Padomes veiktais izvērtējums balstās uz minētajiem ziņojumiem. Komisija ziņo par 1. panta 2. punktā minēto projektu īstenošanas finanšu aspektiem.
   5. pants
   1.   Šis lēmums stājas spēkā tā pieņemšanas dienā.
   2.   Šis lēmums zaudē spēku 24 mēnešus pēc 3. panta 3. punktā minētā finansēšanas nolīguma noslēgšanas. Tomēr, ja minētajā laikā nenoslēdz minēto finansējuma nolīgumu, lēmums zaudē spēku sešus mēnešus pēc tā stāšanās spēkā.

      Luksemburgā, 2017. gada 3. aprīlī

            Padomes vārdā –

            priekšsēdētāja

         F. MOGHERINI

      (1)  Padomes Vienotā rīcība 2002/589/KĀDP (2002. gada 12. jūlijs) par Eiropas Savienības ieguldījumu kājnieku ieroču un vieglo ieroču destabilizējošas uzkrāšanas un izplatīšanas apkarošanā un par Vienotās rīcības 1999/34/KĀDP atcelšanu (OV L 191, 19.7.2002., 1. lpp.).

      (2)  Padomes Vienotā rīcība 2008/113/KĀDP (2008. gada 12. februāris), lai atbalstītu starptautisku instrumentu, ar kura palīdzību valstis varētu laikus un droši noteikt un izsekot nelikumīgus kājnieku un vieglos ieročus (VIKI) saistībā ar ES stratēģiju VIKI, kā arī to munīcijas nelikumīgas uzkrāšanas un tirdzniecības apkarošanai (OV L 40, 14.2.2008., 16. lpp.).

      (3)  Padomes Lēmums 2011/428/KĀDP (2011. gada 18. jūlijs) par to, lai atbalstītu Apvienoto Nāciju Organizācijas Atbruņošanās lietu biroja veiktās darbības, īstenojot Apvienoto Nāciju Organizācijas rīcības programmu, lai novērstu, apkarotu un izskaustu kājnieku ieroču un vieglo ieroču nelikumīgu tirdzniecību visos tās aspektos (OV L 188, 19.7.2011., 37. lpp.).

      PIELIKUMS
      1.   MĒRĶI
      Šā lēmuma mērķis ir atbalstīt cīņu pret nelikumīgu kājnieku ieroču un vieglo ieroču (“VIKI”) tirdzniecību, samazinot risku VIKI novirzīt – tostarp zādzības, nozaudēšanas un neatļauta reeksporta rezultātā – uz nelikumīgiem tirgiem, nelegāliem bruņotiem grupējumiem, teroristiem un citiem neatļautiem saņēmējiem. Tāpēc ar šo lēmumu tiks atbalstīta Apvienoto Nāciju Organizācijas (ANO) Rīcības programma par VIKI nelikumīgas tirdzniecības novēršanu, apkarošanu un izskaušanu visos aspektos (“ANO RP”) un Starptautiskais izsekošanas instruments (“SII”), kā arī nodrošināts to nozīmīgums un palielināta to iedarbība.
      Šajā nolūkā ar šo lēmumu tiks atbalstītas darbības, kuru mērķis ir panākt veiksmīgu rezultātu 2018. gada ANO trešajā konferencē, kurā pārskatīs, kādi panākumi ir gūti ANO RP īstenošanā (“3. pārskatīšanas konference”). Ar šo lēmumu tiks atbalstīta gatavošanās 3. pārskatīšanas konferencei, izmantojot virkni tematisku simpoziju un reģionālu konferenču. Tematiskie simpoziji palīdzēs sagatavot uz darbību orientētus atzinumus par tematiem, kas saistīti ar VIKI kontroli. Izvēlētie temati bija noteikti kā prioritāri ES darba dokumentos, kuri tika iesniegti ANO RP sanāksmēs (BMS5 2014. gadā un BMS6 2016. gadā), un tie tika plaši pārņemti minēto sanāksmju noslēguma dokumentos. Reģionālās konferences dos iespēju tematisku simpoziju jautājumu izskatīšanā iesaistīt valdības pārstāvjus un reģionālās organizācijas no izvēlētiem reģioniem. Mērķis ir 3. pārskatīšanas konferences iznākumā stimulēt BMS6 pozitīvu iznākumu. Citas darbības 3. pārskatīšanas konferences veiksmīga iznākuma atbalstīšanai: visaptveroša analīze attiecībā uz ANO dalībvalstu ziņojumiem par ANO RP un SII īstenošanu, ko paredzēts iesniegt 3. pārskatīšanas konferencē, atbalsta programma dalībniekiem no trešām valstīm un tehniskais atbalsts 3. pārskatīšanas konferences priekšsēdētājam.
      2.   DARBĪBU APRAKSTS
      Savienības projekts 3. pārskatīšanas konferences atbalstīšanai ietvers šādus elementus:

                  i)

                  tematiskus simpozijus, ar mērķi sagatavot uz darbību orientētus atzinumus par tematiem, kas saistīti ar VIKI kontroli;

                  ii)

                  reģionālas konferences, kurās tiktu iesaistīti valdību pārstāvji un reģionālās organizācijas no izvēlētiem reģioniem;

                  iii)

                  analīzi attiecībā uz ANO dalībvalstu valstu ziņojumiem par ANO RP un SII īstenošanu, ko paredzēts iesniegt 3. pārskatīšanas konferencē;

                  iv)

                  3. pārskatīšanas konferences pamatu (sponsorēšanas programma, tehniskais atbalsts) stiprināšanu;

                  v)

                  efektīvu komunikāciju ilgtspējīgas ietekmes radīšanai.

            Minētie pieci elementi sīkāk ir izskatīti turpinājumā. Projekts darbosies paralēli 3. pārskatīšanas konferences sagatavošanai, ko veic priekšsēdētājs. Tā būs svarīga iespēja priekšsēdētājam piedalīties 3. pārskatīšanas konferences tematiskos un reģionālos sagatavošanas pasākumos.
      2.1.   Tematiski simpoziji
      2.1.1.   Mērķis
      Katra simpozija mērķis būs apspriest un izskatīt katru attiecīgo tematu un vienoties par valsts, reģionālā un globālā mērogā īstenojamiem pasākumiem, ko varētu iekļaut 3. pārskatīšanas konferences noslēguma dokumentā. Katra simpozija konstatējumi un ieteikumi tiks iesniegti un apspriesti visās reģionālajās konferencēs.
      2.1.2.   Projektā būs ietverti četri simpoziji par šādiem tematiem:

                  i)

                  VIKI izsekošana un krājumu pārvaldība konflikta un pēckonflikta situācijās;

                  ii)

                  VIKI un Ilgtspējīgas attīstības programma 2030. gadam, ietverot 16. ilgtspējīgas attīstības mērķi (“IAM”) un VIKI kontroles dzimumu līdztiesības aspektu;

                  iii)

                  jaunākās tendences VIKI ražošanā, tehnoloģijā un konstrukcijā un no tā izrietošās problēmas un iespējas ANO RP un SII īstenošanā;

                  iv)

                  sinerģijas starp ANO RP, Ieroču tirdzniecības līgumu (“ITL”) un citiem attiecīgiem instrumentiem.

            2.1.3.   Formāts
      Simpoziju formāts tiks pielāgots attiecīgajam tematam.

                  i)

                  VIKI izsekošana un krājumu pārvaldība konflikta un pēckonflikta situācijās (sk. BMS6 noslēguma dokumentu (1)) ar mērķi mazināt risku VIKI novirzīt – tostarp zādzības, nozaudēšanas un neatļauta reeksporta rezultātā – uz nelikumīgiem tirgiem, nelegāliem bruņotiem grupējumiem, teroristiem un citiem neatļautiem saņēmējiem.
                  Dalībnieki:

                              —

                              valdību, tostarp skarto valdību, tehniskie eksperti,

                              —

                              ANO sistēma (DPKO, DPA, CTED, DSS, UNODC, ANO ODA),

                              —

                              ANO miera uzturēšanas misiju eksperti,

                              —

                              ANO DP monitoringa paneļi,

                              —

                              eksperti no akadēmiķu vidus, pētniecības institūti,

                              —

                              starptautisko organizāciju (PMO, Interpols u. c.) eksperti,

                              —

                              iesaistīto NVO (MAG, CAR, ARES u. c.) eksperti,

                              —

                              attiecīgo Savienības iestāžu (Migrācijas un iekšlietu ĢD, Eiropols) eksperti.

                        Kopā – apmēram 40 dalībnieku. Apaļā galda diskusijas. Visas valstis ir laipni lūgtas sekot jautājumu un atbilžu daļai un piedalīties tajā.

                  ii)

                  VIKI un Ilgtspējīgas attīstības programma 2030. gadam, ietverot 16. ilgtspējīgas attīstības mērķi (IAM) un VIKI kontroles dzimumu līdztiesības aspektu (sk. BMS6 noslēguma dokumentu (2)); piedalās:

                              —

                              ANO sistēma (DESA, PBSO, UNDP, UNICEF, UNODC, UN Women),

                              —

                              eksperti no akadēmiķu vidus, pētniecības institūti,

                              —

                              valdību un reģionālo organizāciju eksperti,

                              —

                              attiecīgo Savienības iestāžu (DG DEVCO, DG ECHO) eksperti.

                        Kopā – apmēram 40 dalībnieku. Apaļā galda diskusijas. Visas valstis ir laipni lūgtas sekot atbilžu un jautājumu daļai un piedalīties tajā.

                  iii)

                  Jaunākās tendences VIKI ražošanā, tehnoloģijā un konstrukcijā un no tā izrietošās problēmas un iespējas ANO RP un SII īstenošanā (sk. BMS6 noslēguma dokumentu (3)); piedalās:

                              —

                              VIKI nozares un attiecīgo rūpniecības nozaru federāciju eksperti,

                              —

                              ANO sistēma (ANO ODA),

                              —

                              eksperti no akadēmiķu vidus, pētniecības institūti,

                              —

                              valdību tehniskie eksperti,

                              —

                              attiecīgo Savienības iestāžu (DG GROW, DG TRADE, DG HOME) eksperti.

                        Kopā – apmēram 40 dalībnieku. 1. diena: paneļdiskusijas, jautājumi un atbildes. 2. diena: apaļā galda diskusija par tāda dokumenta sagatavošanu, kas papildinātu Starptautisko izsekošanas instrumentu. Visas valstis ir laipni lūgtas sekot atbilžu un jautājumu daļai un piedalīties tajā.

                  iv)

                  Sinerģijas starp ANO RP, ITL un citiem attiecīgiem instrumentiem, ietverot ANO Šaujamieroču protokolu un ANO terorisma apkarošanas mehānismus (sk. BMS6 noslēguma dokumentu (4)); piedalās:

                              —

                              valdību eksperti,

                              —

                              ANO sistēma (UNODC, ANO ODA u. c.),

                              —

                              starptautisko organizāciju (PMO, Interpols, ITL sekretariāts) eksperti,

                              —

                              pētniecības institūtu eksperti.

                        Kopā – apmēram 40 dalībnieku. Apaļā galda diskusijas. Galvenā uzmanība būs veltīta sinerģijām, iespējamām pozitīvām sekām, kādas ir viena instrumenta noteikumiem uz pārējiem, un tam, kā izvairīties no pārklāšanās. Visas valstis ir laipni lūgtas sekot atbilžu un jautājumu daļai un piedalīties tajā.

            2.1.4.   Vieta
      Simpoziji par i) un ii) punktā minētajiem tematiem notiks Ņujorkā viens pēc otra. Simpoziju par iii) un iv) punktā minētajiem tematiem – attiecīgi Briselē un Ženēvā.
      2.1.5.   Laika grafiks
      Minētie četri simpoziji notiks piecu mēnešu laikā no 2017. gada aprīļa līdz septembrim. Simpoziju laika grafiku un secību (t. i., apskatīto tematu secību) noteiks īstenošanas aģentūras, apspriežoties ar Savienības un ņemot vērā ANO kalendāru atbruņošanās jomā. Katrs simpozijs ilgs divas dienas.
      2.1.6.   Īstenošanas aģentūru pienākumi
      Koncepcijas izstrāde un praktiska sagatavošana:

                  ANO ODA un Kājnieku ieroču pētniecības grupa kopīgi sagatavos simpoziju saturu un atbildēs par darba kārtības izstrādi un referentu/ekspertu atlasi. Kājnieku ieroču pētniecības grupa sagatavos informatīva dokumenta projektu par katru tematu, un tas būs pamats diskusijām katrā simpozijā. Tematisko simpoziju koncepcijas izstrāde un praktiskā sagatavošana notiks dialogā ar Eiropas Ārējās darbības dienesta (EĀDD) Atbruņošanās un ieroču neizplatīšanas nodaļu.

            Loģistika un konferences pakalpojumi

                  ANO ODA būs atbildīga par loģistikas pasākumiem (norises vietu rezervēšana, ēdināšanas nodrošināšana, audiovizuālais aprīkojums, ceļošanas pakalpojumi u. c.). EĀDD palīdzēs nodrošināt norises vietu simpozijam par iii) punktā minēto tematu, kas notiks Briselē.

            2.1.7.   Pasākuma rezultāti
      Tematisko simpoziju rezultātā tiks nodrošināta Savienības un citu iesaistīto personu labāka izpratne un izvērstāka nostāja par izvēlētajiem tematiem. Kājnieku ieroču pētniecības grupa sagatavos detalizētu noslēguma dokumentu par četriem tematiskajiem simpozijiem. Minētajā noslēguma dokumentā būs iekļauts pētījums par minētajiem četriem tematiem, un tas balstīsies uz informatīvu dokumentu projektiem un ietvers minētajos četros tematiskajos simpozijos notikušo ekspertu diskusiju konstatējumus. Noslēguma dokuments koncentrēsies uz veicamiem pasākumiem, ko paredzēts iekļaut 3. pārskatīšanas konferences noslēguma dokumentā. Noslēguma dokuments sekmēs projektā paredzēto nākamo reģionālo sanāksmju norisi.
      2.2.   Reģionālās konferences
      2.2.1.   Mērķis
      Katras reģionālās konferences mērķis ir sagatavot 3. pārskatīšanas konferenci, nodrošinot forumu iesaistītajām valstīm, lai apzinātu un izpētītu ANO RP un SII īstenošanas reģionālās problēmas, un apspriežot 2.1. iedaļā aprakstīto četru tematisko simpoziju konstatējumus un ieteikumus.
      2.2.2.   Temati
      Katrā reģionālajā konferencē tiks izskatīti četri simpoziju temati (sk. 2.1. iedaļu). Turklāt reģionālajās konferencēs ir jābūt iespējai, gatavojoties 3. pārskatīšanas konferencei, rīkot reģionālas diskusijas.
      2.2.3.   Veids
      Reģionālo konferenču pamatā galvenokārt būs interaktīvas konsultācijas, kas balstītas uz Kājnieku ieroču pētniecības grupas un ANO ODA sniegto informācijas izklāstu. Katrā reģionālajā konferencē priekšsēdētājam tiks dota iespēja iepazīstināt ar aktuālo stāvokli, gatavojoties 3. pārskatīšanas konferencei. Reģionālās organizācijas iepazīstinās ar centieniem īstenot tos attiecīgos BMS6 noslēguma dokumenta punktus, kuri ir saistīti ar reģionālajām organizācijām. Ja valstis ir izvēlētas 3. pārskatīšanas konferences sponsorēšanas programmai, to dalībniekiem reģionālajā konferencē principā vajadzētu būt arī tās 3. pārskatīšanas konferences delegācijā. Kājnieku ieroču pētniecības grupa sagatavos katras reģionālās konferences kopsavilkuma procesuālo ziņojumu.
      2.2.4.   Vieta
      Reģionālās konferences ir paredzētas, lai, gatavojoties 3. pārskatīšanas konferencei, atbalstītu valdības un organizācijas no konkrētiem reģioniem. Dažas reģionālas organizācijas jau rīko sagatavošanās sanāksmes 3. pārskatīšanas konferencei: Arābu valstu līga, EDSO un Klusā okeāna salu forums. Savienības projektam nav jāaptver minētie reģioni. Tāpēc tiek ierosinātas šādas piecas reģionālās sanāksmes.

                  Valstis no apakšreģioniem

                  Reģionālās organizācijas

                  Reģionālais centrs

                  Norises vieta

                  Rietumāfrika un Centrālā Āfrika

                     ECOWAS, ECCAS, ĀS

                  UNREC

                  Lome

                  Austrumāfrika un Dienvidāfrika

                     RECSA, SADC, ĀS

                  UNREC

                  Lome

                  Karību jūras reģions

                  CARICOM

                  UNLIREC

                  Portofspeina

                  Latīņamerika

                     OAS, UNASUR

                  UNLIREC

                  Lima

                     ASEAN un Dienvidāzijas valstis

                  ASEAN

                  UNRCPD

                  Bangkoka

            Ar šo lēmumu tiks atbalstīta Kājnieku ieroču pētniecības grupas un ANO ODA dalība/iesaiste turpmāk minētajās reģionālajās konferencēs ar mērķi sniegt informāciju par tematisku simpoziju konstatējumiem, ja tie atbilst organizējošo vienību interesēm. Šāda dalība/iesaiste būs atkarīga no minēto konferenču rīkošanas laika.

                  Valstis no apakšreģioniem

                  Reģionālās organizācijas

                  Eiropa un Ziemeļamerika

                  EDSO

                  Tuvie Austrumi

                  Arābu valstu līga

                  Klusā okeāna reģions

                  Klusā okeāna salu forums

            2.2.5.   Laika grafiks
      Piecas reģionālās konferences tiks rīkotas astoņos mēnešos laikā no 2017. gada jūnija līdz 2018. gada februārim (nodrošinot, ka visas reģionālās konferences tiek rīkotas pirms sagatavošanas komitejas sanāksmes attiecībā uz 3. pārskatīšanas konferenci, kas, visticamāk, notiks 2018. gada februārī). Precīzu reģionālo konferenču laika grafiku un secību (t. i., aptverto reģionu secību) noteiks īstenošanas aģentūras, apspriežoties ar Savienību un ņemot vērtā ANO kalendāru atbruņošanās jomā. Katra reģionālā konference ilgs divas dienas. Divas reģionālās konferences Āfrikā tiks organizētas viena pēc otras tajā pašā vietā. Divas reģionālās konferences Latīņamerikas un Karību jūras reģionā tiks organizētas viena pēc otras.
      2.2.6.   Īstenošanas aģentūru pienākumi
      Sagatavošana pēc būtības

                  ANO ODA (tostarp tās reģionālie centri) un Kājnieku ieroču pētniecības grupa saturiski sagatavos reģionālās konferences, atbildēs par darba kārtības izstrādi un veiks referentu/ekspertu atlasi. ANO ODA kopā ar priekšsēdētāju uzņemsies vadību attiecībā uz iepazīstināšanu par gatavošanos 3. pārskatīšanas konferencei. Kājnieku ieroču pētniecības grupa nodrošinās informāciju par simpoziju rezultātiem. Kājnieku ieroču pētniecības grupa sagatavos kopsavilkumu par katru reģionālo konferenci.

            Loģistika un ar konferenci saistītie pakalpojumi

                  ANO ODA un tās reģionālie centri ANO ODA galvenās mītnes uzraudzībā veiks ar reģionālajām konferencēm saistītos loģistikas pasākumus (norises vietu rezervācija, ēdināšanas nodrošināšana, audiovizuālais aprīkojums, ceļošanas pakalpojumi ekspertiem utt.).

            2.2.7.   Pasākuma rezultāti
      Reģiona valstis tiek mudinātas izstrādāt kopīgu pamatu, gatavojoties 3. pārskatīšanas konferencei, jo īpaši par četriem tematisko simpoziju tematiem.
      2.3.   ANO RP un SII valstu ziņojumu analīze, galveno uzmanību pievēršot tām īstenošanas problēmām, kas rada sadarbības un palīdzības iespējas
      2.3.1.   Veids
      Sestās divgadējās valstu sanāksmes par ANO RP noslēguma dokumentā (A/CONF.192/BMS/2016/WP.1/Rev.3) ANO ODA tiek pilnvarots “esošo resursu robežās pārbaudīt īstenošanas tendences, izaicinājumus un iespējas saistībā ar ANO RP un SII, pamatojoties uz pieejamo informāciju, tostarp informāciju, ko iesniegušas un/vai nodrošinājušas dalībvalstis, lai sniegtu informāciju 3. pārskata konferencē ar mērķi to izvērtēt un veikt pienācīgus turpmākos pasākumus”.
      Uz informāciju balstīts un neatkarīgs novērtējums valstu ziņojumiem par īstenošanu ir būtisks avots šim pilnvarotajam ziņojumam un papildinājums tam. Valstu ziņojumu novērtējums ir jo īpaši svarīgs, jo gaidāms, ka minētajos ziņojumos tiks iekļauta informācija par 16. IAM īstenošanu, attiecībā uz kuru nav neviena cita ziņošanas mehānisma. Tāpēc Kājnieku ieroču pētniecības grupas veiktā valstu ziņojumu visaptverošā analīze projekta ietvaros būs ļoti nozīmīga darbība attiecībā uz Kājnieku ieroču pētniecības grupas publikāciju un tās izmantošanu par pamatu pilnvarotajam turpmākam ANO ODA ziņojumam. Minētā visaptverošā analīze papildinās tematiskās un reģionālās sanāksmes un palielinot iespēju, ka 3. pārskatīšanas ziņojums piepildīs Savienības vēlmes attiecībā uz praktisku, mērķtiecīgu un efektīvu ceļvedi ANO RP laikposmā pēc 3. pārskata konferences, galveno uzmanību pievērošot tam, lai īstenošanas problēmas saistītu ar sadarbības un palīdzības iespējām.
      2.3.2.   Laika grafiks
      Analīze pabeigta līdz 3. pārskata konferences sanāksmei (2018. gada jūnijs).
      2.3.3.   Īstenošanas aģentūru pienākumi
      ANO ODA noteiks savlaicīgu divgadējo valstu ziņojumu iesniegšanas datumu (2017. gada vidus). Kājnieku ieroču pētniecības grupa sniegs rakstisku analīzi par iesniegtajiem ziņojumiem.
      2.3.4.   Pasākuma rezultāti
      Analīze sniegs informāciju, kas ļaus uzlabot palīgdarbību sadalījumu attiecībā uz ANO RP īstenošanu un VIKI kontroli kopumā.
      2.4   3. pārskatīšanas konferences pamatu stiprināšana
      2.4.1   Sponsorēšanas programma
      Līdzekļu trūkuma dēļ daudzas jaunattīstības valstis pieliek lielas pūles, lai ANO RP pārskatīšanas konferencēs tās pārstāvētu to svarīgākās amatpersonas, kas strādā pie VIKI jautājumiem. Savienība varētu finansēt sponsorēšanas programmu atlasītai visvairāk skarto valstu grupai, lai nodrošinātu minēto amatpersonu dalību 3. pārskata konferencē.
      Darbības

                  ANO ODA pārzinās nokļūšanu un uzturēšanos 3. pārskata konferencē (bet ne sagatavošanās komitejā 2018. gada sākumā) līdz 20 dalībniekiem. Dalībniekus atlasīs EĀDD pēc ANO ODA ieteikuma, tostarp tā reģionālo centra ieteikuma. Principā atlasītās amatpersonas būtu jāizraugās ANO RP valstu kontaktpunktiem. Citi atlases kritēriji ir ar dzimumu saistīti apsvērumi, valsts ziņojuma savlaicīga iesniegšana, aktīva dalība reģionālajās konferencēs vai tematiskos simpozijos un zināšanas un pieredze par konkrētajiem tematiem. 3. pārskatīšanas konferences laikā ANO ODA sarīkos tikšanos ar sponsorētajiem dalībniekiem un delegācijām no Savienības un tās dalībvalstīm.

            Rezultāti:

                  —

                  3. pārskata konferences apspriedes, ko papildina to personu no skartajām valstīm speciālās zināšanas, kas tieši strādā ar VIKI jautājumiem un kas parasti nevar atļauties piedalīties pārskata konferencē,

                  —

                  lielākas kontaktu veidošanas iespējas jaunattīstības valstu amatpersonām, tostarp nozīmīgiem to pilsoniskās sabiedrības organizāciju pārstāvjiem, kas strādā pie VIKI jautājumiem,

                  —

                  iespējamas sinerģijas ar papildu pasākumiem un apmācības pasākumiem, kas saistīti ar 3. pārskatīšanas konferenci.

            2.4.2   Tehniskais atbalsts 3. pārskatīšanas konferences priekšsēdētājam.
      Priekšsēdētājam un viņa komandai tehniskās speciālās zināšanas sniegs ANO sekretariāts ar Kājnieku ieroču pētniecības grupas vecākā eksperta atbalstu.
      Darbības

                  ANO sekretariāts ar Kājnieku ieroču pētniecības grupas vecākā eksperta atbalstu stiprinās savas spējas konsultēt priekšsēdētāju un viņa komandu par sarežģītiem un tehniskiem 3. pārskata konferences darba aspektiem.

            Rezultāti

                  Priekšsēdētājam pilnā apjomā būs piekļuve speciālajām zināšanām par būtiskiem un tehniskiem jautājumiem, kas saistīti ar 3. pārskatīšanas konferenci.

            2.5.   Informēšana
      Informēšana, izmantojot paziņojumus presei un papildu pasākumus, būs būtiska projekta sastāvdaļa. Turklāt 3. pārskata konferences tīmekļa platformā varētu tikt pievērsta uzmanība galvenajiem 3. pārskata konferences tematiem un palīdzībai/spēju veidošanai.
      Darbības

                  —

                  Kopīgi paziņojumi presei, kas papildina simpozijus un reģionālās konferences. Informācija plašsaziņas līdzekļos,

                  —

                  Papildu pasākumi saistībā ar projektu attiecīgajās sanāksmēs, tostarp ĢA Pirmās komitejas sanāksmē (2017) un ITL līgumslēdzēju valstu 3. konferencē,

                  —

                  ANO ODA gadu iepriekš izveidos 3. pārskata konferencei veltītas tīmekļa lapas. Tā būs galvenā platforma, lai ievietotu dokumentus un sadarbotos ar dalībvalstīm, reģionālajām organizācijām un iestādēm. Platformā būs iekļautas tematiskās jomas un īpaša uzmanība tiks pievērsta palīdzības vajadzību sasaitei ar pieejamiem resursiem.

            Rezultāti

                  Efektīva informācijas pārvaldība attiecībā uz projektu un tā rezultātiem; dinamiska 3. pārskata konferences tīmekļa platforma ar oficiālu ANO RP tīmekļa vidi, kurā iekļautas tematiskas pieejas un kura ļauj savietot palīdzības vajadzības ar pieejamiem līdzekļiem.

            3.   REZULTĀTI
      Īstenošanas aģentūras sagatavos un Savienībai iesniegs šādus rezultātus:

                  —

                  1.–5. rezultāts: kopsavilkuma ziņojumi par četrām tematiskajām konferencēm,

                  —

                  6.–11. rezultāts: kopsavilkuma ziņojumi par piecām reģionālajām konferencēm,

                  —

                  12. rezultāts: visaptverošs novērtējums valstu ziņojumiem par ANO RP īstenošanu,

                  —

                  13. rezultāts: gala ziņojums projekta beigās.

         (1)  A/CONF.192/BMS/2016/2 §37, §55, §56, §57, §74, §75, §82, §83, §84, §105.

         (2)  A/CONF.192/BMS/2016/2 §15, §23, §24,§25, §40,§41, §52, §59, §60, §101.

         (3)  A/CONF.192/BMS/2016/2 §63, §79, §90.

         (4)  A/CONF.192/BMS/2016/2 §12, §14, §62, §67, §107.


title: 2009/526/EK: Padomes Lēmums ( 2009. gada 7. jūlijs ), ar ko ieceļ amatā četrus Reģionu komitejas locekļus no Beļģijas un vienu locekļa aizstājēju no Beļģijas

text:
               8.7.2009

               LV

               Eiropas Savienības Oficiālais Vēstnesis

               L 177/4

      PADOMES LĒMUMS

   (2009. gada 7. jūlijs),
   ar ko ieceļ amatā četrus Reģionu komitejas locekļus no Beļģijas un vienu locekļa aizstājēju no Beļģijas
   (2009/526/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 263. pantu,
   ņemot vērā Beļģijas valdības priekšlikumu,
   tā kā:

               (1)

               Padome 2006. gada 24. janvārī pieņēma Lēmumu 2006/116/EK, ar ko laikposmam no 2006. gada 26. janvāra līdz 2010. gada 25. janvārim ieceļ amatā Reģionu komitejas locekļus un to aizstājējus (1).

               (2)

               Pēc Geert BOURGEOISkunga,, Luc VAN DEN BRANDEkunga, Patrick LACHAERTkunga un Gilbert BOSSUYTkunga pilnvaru termiņa beigām ir atbrīvojušās četras Reģionu komitejas locekļu vietas. Pēc Marc VAN DEN ABEELENkunga pilnvaru termiņa ir atbrīvojusies viena locekļa aizstājēja vieta,

         IR NOLĒMUSI ŠĀDI.
   1. pants
   Ar šo uz atlikušo pilnvaru laiku, proti, līdz 2010. gada 25. janvārim, Reģionu komitejā tiek iecelti:

               a)

               par locekļiem:

                           —

                              Geert BOURGEOIS kungs, Vlaams Volksvertegenwoordiger (mandāta maiņa),

                           —

                              Luc VAN DEN BRANDE kungs, Voorzitter Vlaams-Europees Verbindingsagentschap (mandāta maiņa),

                           —

                              Gilbert BOSSUYT kungs, burgemeester Menen (mandāta maiņa),

                           —

                              Patrick LACHAERT kungs, gemeenteraadslid Merelbeke (mandāta maiņa);

                     un

               b)

               par locekļa aizstājēju:

                           —

                              Marc VAN DEN ABEELEN kungs, burgemeester van Aartselaar (mandāta maiņa).

         2. pants
   Šis lēmums stājas spēkā 2009. gada 30. jūnijā.

      Briselē, 2009. gada 7. jūlijs.

            Padomes vārdā –

            priekšsēdētājs

         A. BORG

      (1)  OV L 56, 25.2.2006., 75. lpp.


title: 2010/499/ES, Euratom: Eiropas Parlamenta Lēmums ( 2010. gada 5. maijs ) par kontu slēgšanu saistībā ar Eiropas Savienības 2008. finanšu gada vispārējā budžeta izpildi, III iedaļa – Komisija

text:
               25.9.2010

               LV

               Eiropas Savienības Oficiālais Vēstnesis

               L 252/82

         EIROPAS PARLAMENTA LĒMUMS
   (2010. gada 5. maijs)
   par kontu slēgšanu saistībā ar Eiropas Savienības 2008. finanšu gada vispārējā budžeta izpildi, III iedaļa – Komisija
   (2010/499/ES, Euratom)
   EIROPAS PARLAMENTS,
   ņemot vērā Eiropas Savienības 2008. finanšu gada vispārējo budžetu (1),
   ņemot vērā Eiropas Kopienu galīgos gada pārskatus par 2008. finanšu gadu – I sējums (SEC(2009) 1089 – C7-0172/2009) (2),
   ņemot vērā Komisijas gada ziņojumu Eiropas Parlamentam par paveikto darbu attiecībā uz lēmumiem par 2007. gada budžeta izpildes apstiprināšanu (COM(2009) 0526) un Komisijas dienestu darba dokumentu (SEC(2009) 1427), kas pievienots šim ziņojumam,
   ņemot vērā Komisijas paziņojumu “Kopsavilkuma pārskats par Komisijas sasniegumiem vadības jomā 2008. gadā” (COM(2009) 0256),
   ņemot vērā Komisijas gada ziņojumu budžeta izpildes apstiprinātājiestādei par 2008. gadā veiktajām iekšējām revīzijām (COM(2009) 0419) un Komisijas dienestu darba dokumentu, kas pievienots šim ziņojumam (SEC(2009) 1102),
   ņemot vērā Komisijas ziņojumu par dalībvalstu atbildēm uz Revīzijas palātas 2008. gada pārskatu (SEC(2010) 0178 un SEC(2010) 0196),
   ņemot vērā Zaļo grāmatu par Eiropas pārredzamības iniciatīvu, kuru Komisija pieņēma 2006. gada 3. maijā (COM(2006) 0194),
   ņemot vērā Revīzijas palātas atzinumu Nr. 2/2004 par “vienotas revīzijas” modeli (un priekšlikumu Kopienas iekšējās kontroles pamatsistēmai) (3),
   ņemot vērā Komisijas paziņojumu par integrētas iekšējās kontroles sistēmas plānu (COM(2005) 0252),
   ņemot vērā Komisijas rīcības plānu integrētas iekšējās kontroles struktūras ieviešanai (COM(2006) 0009), ziņojumu par Komisijas rīcības plānu integrētas iekšējās kontroles struktūras ieviešanai (COM(2008) 0110) un Komisijas dienestu darba dokumentu (SEC(2008) 0259), kas pievienots šim ziņojumam,
   ņemot vērā Ietekmes ziņojumu par Komisijas rīcības plānu integrētas iekšējās kontroles struktūras ieviešanai (COM(2009) 0043),
   ņemot vērā Revīzijas palātas atzinumu Nr. 6/2007 par dalībvalstu gada kopsavilkumiem, dalībvalstu deklarācijām un valstu revīzijas iestāžu veiktajām ES līdzekļu revīzijām (4),
   ņemot vērā Komisijas rīcības plānu Komisijai uzticētās pārraudzītājas lomas nostiprināšanai, īstenojot strukturālo darbību dalītu pārvaldību (COM(2008) 0097) un starpposma ziņojumu par pasākumiem saistībā ar šā rīcības plāna īstenošanu (SEC(2009) 1463),
   ņemot vērā Komisijas ziņojumu par Bulgārijas panākumiem saskaņā ar sadarbības un pārbaudes mehānismu (COM(2009) 0402) un šim ziņojumam pievienoto apliecinošo dokumentu (SEC(2009) 1074),
   ņemot vērā Komisijas ziņojumu par Rumānijas panākumiem saskaņā ar sadarbības un pārbaudes mehānismu (COM(2009) 0401) un šim ziņojumam pievienoto apliecinošo dokumentu (SEC(2009) 1073),
   ņemot vērā Revīzijas palātas gada pārskatu par budžeta izpildi 2008. finanšu gadā, ar iestāžu atbildēm (5), kā arī Revīzijas palātas īpašos ziņojumus,
   ņemot vērā deklarāciju par pārskatu ticamību, kā arī par notikušo darījumu likumību un pareizību, kuru Revīzijas palāta sniegusi saskaņā ar EK līguma 248. pantu (6),
   ņemot vērā Komisijas 2008. gada 16. decembra paziņojumu par vispārēju izpratni par pieļaujamā kļūdas riska jēdzienu (COM(2008) 0866) un Komisijas dienestu darba dokumentu (SEC(2008) 3054), kas pievienots šim paziņojumam,
   ņemot vērā Padomes 2010. gada 16. februāra ieteikumu par 2008. finanšu gada budžeta izpildes apstiprinājumu, ko sniedz Komisijai (5826/2010 – C7-0054/2010),
   ņemot vērā Padomes 2010. gada 16. februāra ieteikumu par apstiprinājumu, ko sniedz izpildaģentūrām par 2008. finanšu gada budžeta izpildi (5828/2010 – C7-0055/2010),
   ņemot vērā EK līguma 274., 275. un 276. pantu, Līguma par Eiropas Savienības darbību 317., 318. un 319. pantu un Euratom līguma 179.a un 180.b pantu,
   ņemot vērā starptautiskos revīzijas standartus un starptautiskos grāmatvedības standartus, jo īpaši tos, kurus piemēro publiskajam sektoram,
   ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (7), un jo īpaši tās 55., 145., 146. un 147. pantu,
   ņemot vērā Padomes 2002. gada 19. decembra Regulu (EK) Nr. 58/2003, ar ko nosaka statūtus izpildaģentūrām, kurām uztic konkrētus Kopienas programmu pārvaldības uzdevumus (8), un jo īpaši tās 14. panta 2. un 3. punktu,
   ņemot vērā Reglamenta 76. pantu un VI pielikumu,
   ņemot vērā Budžeta kontroles komitejas ziņojumu un citu iesaistīto komiteju atzinumus (A7-0099/2010),

               A.

               tā kā saskaņā ar Līguma par ES darbību 318. pantu Komisija ir atbildīga par pārskatu sagatavošanu,

               1.

               apstiprina kontu slēgšanu saistībā ar Eiropas Savienības 2008. finanšu gada vispārējā budžeta izpildi;

               2.

               izklāsta savus konstatējumus rezolūcijā, kas ir neatņemama daļa no lēmuma par Eiropas Savienības 2008. finanšu gada vispārēja budžeta izpildes apstiprināšanu, III iedaļa – Komisija un izpildaģentūras;

               3.

               uzdod priekšsēdētājam nosūtīt šo lēmumu Padomei, Komisijai, Eiropas Savienības Tiesai, Revīzijas palātai un Eiropas Investīciju bankai un nodrošināt tā publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Jerzy BUZEK

            Ģenerālsekretārs

         Klaus WELLE

      (1)  OV L 71, 14.3.2008.

      (2)  OV C 273, 13.11.2009., 1. lpp.

      (3)  OV C 107, 30.4.2004., 1. lpp.

      (4)  OV C 216, 14.9.2007., 3. lpp.

      (5)  OV C 269, 10.11.2009., 1. lpp.

      (6)  OV C 273, 13.11.2009., 122. lpp.

      (7)  OV L 248, 16.9.2002., 1. lpp.

      (8)  OV L 11, 16.1.2003., 1. lpp.


title: Eiropas Parlamenta un Padomes Lēmums (ES) 2015/2458 (2015. gada 16. decembris) par Eiropas Globalizācijas pielāgošanās fonda izmantošanu (Īrijas pieteikums EGF/2015/006 IE/PWA International)

text:
               24.12.2015

               LV

               Eiropas Savienības Oficiālais Vēstnesis

               L 339/46

         EIROPAS PARLAMENTA UN PADOMES LĒMUMS (ES) 2015/2458
   (2015. gada 16. decembris)
   par Eiropas Globalizācijas pielāgošanās fonda izmantošanu (Īrijas pieteikums EGF/2015/006 IE/PWA International)
   EIROPAS PARLAMENTS UN EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 17. decembra Regulu (ES) Nr. 1309/2013 par Eiropas Globalizācijas pielāgošanās fondu (2014–2020) un ar ko atceļ Regulu (EK) Nr. 1927/2006 (1), un jo īpaši tās 15. panta 4. punktu,
   ņemot vērā Eiropas Parlamenta, Padomes un Komisijas 2013. gada 2. decembra Iestāžu nolīgumu par budžeta disciplīnu, sadarbību budžeta jautājumos un pareizu finanšu pārvaldību (2) un jo īpaši tā 13. punktu,
   ņemot vērā Eiropas Komisijas priekšlikumu,
   tā kā:

               (1)

               Eiropas Globalizācijas pielāgošanās fonda (EGF) mērķis ir sniegt atbalstu darba ņēmējiem, kas atlaisti no darba, un pašnodarbinātām personām, kuru darbība ir beigusies tādēļ, ka globalizācijas dēļ ir notikušas lielas strukturālas pārmaiņas pasaules tirdzniecības modeļos, turpinās globālā finanšu un ekonomikas krīze vai ir sākusies jauna globāla finanšu un ekonomikas krīze, un palīdzēt viņiem no jauna iekļauties darba tirgū.

               (2)

               EGF nepārsniedz maksimālo apjomu EUR 150 miljoni gadā (2011. gada cenās), kā noteikts Padomes Regulas (ES, Euratom) Nr. 1311/2013 (3) 12. pantā.

               (3)

               Īrija 2015. gada 19. jūnijā iesniedza pieteikumu EGF/2015/006 IE/PWA International par EGF finansiālo ieguldījumu pēc darba ņēmēju atlaišanas uzņēmumā PWA International Ltd. un vienā piegādes uzņēmumā Īrijā. Saskaņā ar Regulas (ES) Nr. 1309/2013 8. panta 3. punktu par pieteikumu tika sniegta papildu informācija. Pieteikums atbilst prasībām par EGF finansiālā ieguldījuma noteikšanu, kā paredzēts minētās regulas 13. pantā.

               (4)

               Saskaņā ar Regulas (ES) Nr. 1309/2013 6. panta 2. punktu Īrija nolēma no EGF līdzfinansētos individualizētos pakalpojumus sniegt arī 108 jauniešiem, kuri nav nedz nodarbināti, nedz iesaistīti izglītībā vai apmācībā (NEET).

               (5)

               Saskaņā ar Regulas (ES) Nr. 1309/2013 4. panta 2. punktu Īrijas pieteikums tiek uzskatīts par atbilstīgu, jo darba ņēmēju atlaišana nopietni ietekmē nodarbinātību un vietējo, reģionālo un valsts ekonomiku.

               (6)

               Tādēļ EGF būtu jāizmanto, lai sniegtu finansiālu ieguldījumu EUR 442 293 apmērā saistībā ar Īrijas iesniegto pieteikumu.

               (7)

               Lai pēc iespējas saīsinātu laiku, kas vajadzīgs EGF izmantošanai, šis lēmums būtu jāpiemēro no tā pieņemšanas dienas,

         IR PIEŅĒMUŠI ŠO LĒMUMU.
   1. pants
   Eiropas Savienības 2015. finanšu gada vispārējā budžetā izmanto Eiropas Globalizācijas pielāgošanās fondu, lai piešķirtu EUR 442 293 saistību un maksājumu apropriācijās.
   2. pants
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.
   To piemēro no 2015. gada 16. decembra.

      Strasbūrā, 2015. gada 16. decembrī

            Eiropas Parlamenta vārdā –

            priekšsēdētājs

         M. SCHULZ

            Padomes vārdā –

            priekšsēdētājs

         N. SCHMIT

      (1)  OV L 347, 20.12.2013., 855. lpp.

      (2)  OV C 373, 20.12.2013., 1. lpp.

      (3)  Padomes 2013. gada 2. decembra Regula (ES, Euratom) Nr. 1311/2013, ar ko nosaka daudzgadu finanšu shēmu 2014.–2020. gadam (OV L 347, 20.12.2013., 884. lpp.).


title: 2010/661/ES: Eiropas Parlamenta un Padomes Lēmums ( 2010. gada 20. oktobris ) par Eiropas Globalizācijas pielāgošanas fonda izmantošanu saskaņā ar 28. punktu Eiropas Parlamenta, Padomes un Komisijas 2006. gada 17. maija Iestāžu nolīgumā par budžeta disciplīnu un pareizu finanšu pārvaldību (pieteikums EGF/2009/031 DK/ Linak no Dānijas)

text:
               4.11.2010

               LV

               Eiropas Savienības Oficiālais Vēstnesis

               L 286/17

         EIROPAS PARLAMENTA UN PADOMES LĒMUMS
   (2010. gada 20. oktobris)
   par Eiropas Globalizācijas pielāgošanas fonda izmantošanu saskaņā ar 28. punktu Eiropas Parlamenta, Padomes un Komisijas 2006. gada 17. maija Iestāžu nolīgumā par budžeta disciplīnu un pareizu finanšu pārvaldību (pieteikums EGF/2009/031 DK/Linak no Dānijas)
   (2010/661/ES)
   EIROPAS PARLAMENTS UN EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Eiropas Parlamenta, Padomes un Komisijas 2006. gada 17. maija Iestāžu nolīgumu par budžeta disciplīnu un pareizu finanšu pārvaldību (1) un jo īpaši tā 28. punktu,
   ņemot vērā Eiropas Parlamenta un Padomes 2006. gada 20. decembra Regulu (EK) Nr. 1927/2006 par Eiropas Globalizācijas pielāgošanas fonda izveidi (2) un jo īpaši tās 12. panta 3. punktu,
   ņemot vērā Eiropas Komisijas priekšlikumu,
   tā kā:

               (1)

               Eiropas Globalizācijas pielāgošanas fondu (EGF) izveidoja, lai sniegtu papildu atbalstu darba ņēmējiem, kuri atlaisti no darba tādēļ, ka globalizācijas dēļ ir notikušas lielas strukturālas izmaiņas pasaules tirdzniecības modeļos, un lai palīdzētu viņiem no jauna iesaistīties darba tirgū.

               (2)

               Attiecībā uz pieteikumiem, kas iesniegti, sākot no 2009. gada 1. maija, EGF darbības joma ir paplašināta, tajā iekļaujot atbalstu darba ņēmējiem, kuru atlaišana ir tieši saistīta ar pasaules finanšu un ekonomikas krīzi.

               (3)

               Saskaņā ar 2006. gada 17. maija Iestāžu nolīgumu EGF līdzekļus var izmantot, nepārsniedzot EUR 500 miljonu maksimālo apjomu gadā.

               (4)

               Dānija iesniedza pieteikumu par EGF izmantošanu saistībā ar darbinieku atlaišanu uzņēmumā Linak A/S. Šis pieteikums atbilst Regulas (EK) Nr. 1927/2006 10. pantā minētajām prasībām par finansiālo ieguldījumu noteikšanu, un tādēļ Komisija ierosina izmantot summu EUR 1 213 508 apmērā.

               (5)

               Tādēļ EGF būtu jāizmanto, lai sniegtu finansiālu ieguldījumu saistībā ar Dānijas iesniegto pieteikumu,

         IR PIEŅĒMUŠI ŠO LĒMUMU.
   1. pants
   Eiropas Savienības 2010. finanšu gada vispārējā budžetā izmanto Eiropas Globalizācijas pielāgošanas fondu, lai piešķirtu EUR 1 213 508 saistību un maksājumu apropriācijās.
   2. pants
   Šo lēmumu publicē Eiropas Savienības Oficiālajā Vēstnesī.

      Strasbūrā, 2010. gada 20. oktobrī

            Eiropas Parlamenta vārdā –

            priekšsēdētājs

         J. BUZEK

            Padomes vārdā –

            priekšsēdētājs

         O. CHASTEL

      (1)  OV C 139, 14.6.2006., 1. lpp.

      (2)  OV L 406, 30.12.2006., 1. lpp.


title: Komisijas Lēmums (1994. gada 14. jūnijs), ar kuru groza Komisijas Lēmumu 93/53/EEK, ar ko izveido Cilmes vietu nosaukumu, ģeogrāfiskā izcelsmes norāžu un īpašu sertifikātu zinātnisko komiteju

text:
Svarīgs juridisks paziņojums

|

31994D0437

Oficiālais Vēstnesis L 180 , 14/07/1994 Lpp. 0047 - 0047 Speciālizdevums somu valodā: Nodaļa 3 Sējums 59 Lpp. 0063  Speciālizdevums zviedru valodā: Nodaļa 3 Sējums 59 Lpp. 0063

		Komisijas Lēmums(1994. gada 14. jūnijs),ar kuru groza Komisijas Lēmumu 93/53/EEK, ar ko izveido Cilmes vietu nosaukumu, ģeogrāfiskā izcelsmes norāžu un īpašu sertifikātu zinātnisko komiteju(94/437/EK)EIROPAS KOPIENU KOMISIJA,ņemot vērā Eiropas Kopienas dibināšanas līgumu,tā kā Komisijas 1992. gada 21. decembra Lēmuma 93/53/EEK, ar ko izveido Cilmes vietu nosaukumu, ģeogrāfiskās izcelsmes norāžu un īpašu sertifikātu zinātnisko komiteju [1], 5. pants izvirza noteikumu, ka Komitejas sēde ir spēkā tikai tad, ja piedalās visi tās locekļi; tā kā šī prasība var aizkavēt Komitejas atzinumu sniegšanu; tā kā, lai novērstu šo trūkumu, Komitejas sēdes ir spēkā, ja piedalās vismaz pieci tās locekļi,IR PIEŅĒMUSI ŠĀDU LĒMUMU.Vienīgais pantsAr šo Lēmuma 93/53/EEK 5. pantā pirmo teikumu aizstāj ar šādu teikumu:"Komitejas sēde ir spēkā tikai tad, ja piedalās vismaz pieci tās locekļi."Briselē, 1994. gada 14. jūnijāKomisijas vārdā —Komisijas loceklisRené Steichen[1] OV L 13, 21.1.1993., 16. lpp.--------------------------------------------------


title: Politikas un drošības komitejas Lēmums (KĀDP) 2016/2255 (2016. gada 7. decembris) par to, lai pieņemtu trešo valstu palīdzību Eiropas Savienības KDAP militārajai apmācības misijai Centrālāfrikas Republikā (EUTM RCA) (EUTM RCA/2/2016)

text:
               15.12.2016

               LV

               Eiropas Savienības Oficiālais Vēstnesis

               L 340/59

         POLITIKAS UN DROŠĪBAS KOMITEJAS LĒMUMS (KĀDP) 2016/2255
   (2016. gada 7. decembris)
   par to, lai pieņemtu trešo valstu palīdzību Eiropas Savienības KDAP militārajai apmācības misijai Centrālāfrikas Republikā (EUTM RCA) (EUTM RCA/2/2016)
   POLITIKAS UN DROŠĪBAS KOMITEJA,
   ņemot vērā Līgumu par Eiropas Savienību un jo īpaši tā 38. panta trešo daļu,
   ņemot vērā Padomes Lēmumu (KĀDP) 2016/610 (2016. gada 19. aprīlis) par Eiropas Savienības KDAP militāru apmācības misiju Centrālāfrikas Republikā (EUTM RCA) (1),
   tā kā:

               (1)

               Ievērojot Lēmuma (KĀDP) 2016/610 8. panta 2. punktu, Padome pilnvaroja Politikas un drošības komiteju pieņemt attiecīgos lēmumus par palīdzības, ko piedāvājušas Eiropas Savienības KDAP militāru apmācības misiju Centrālāfrikas Republikā (EUTM RCA) trešās valstis, pieņemšanu.

               (2)

               Saskaņā ar EUTM RCA ES misijas komandiera ieteikumu par Serbijas Republikas piedāvāto palīdzību un Eiropas Savienības Militārās komitejas šajā sakarā sniegto atzinumu minētā palīdzība būtu jāpieņem un jāuzskata par būtisku.

               (3)

               Saskaņā ar 5. pantu Protokolā Nr. 22 par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, Dānija nepiedalās ar aizsardzību saistītu Savienības lēmumu un rīcību izstrādē un īstenošanā. Tāpēc Dānija nepiedalās šā lēmuma pieņemšanā, un Dānijai tas nav saistošs un nav jāpiemēro,

         IR PIEŅĒMUSI ŠO LĒMUMU.
   1. pants
   Trešo valstu palīdzība
   1.   Serbijas Republikas palīdzība EUTM RCA tiek pieņemta un uzskatīta par būtisku.
   2.   Serbijas Republika ir atbrīvota no finanšu ieguldījumiem EUTM RCA budžetā.
   2. pants
   Stāšanās spēkā
   Šis lēmums stājas spēkā tā pieņemšanas dienā.

      Briselē, 2016. gada 7. decembrī

            Politikas un drošības komitejas vārdā –

            priekšsēdētājs

         W. STEVENS

      (1)  OV L 104, 20.4.2016., 21. lpp.


title: Eiropas Parlamenta Lēmums (ES) 2016/1552 (2016. gada 28. aprīlis) par Eiropas Izglītības fonda 2014. finanšu gada budžeta izpildes apstiprināšanu

text:
               14.9.2016

               LV

               Eiropas Savienības Oficiālais Vēstnesis

               L 246/324

         EIROPAS PARLAMENTA LĒMUMS (ES) 2016/1552
   (2016. gada 28. aprīlis)
   par Eiropas Izglītības fonda 2014. finanšu gada budžeta izpildes apstiprināšanu
   EIROPAS PARLAMENTS,

               —

               ņemot vērā Eiropas Izglītības fonda 2014. finanšu gada galīgos pārskatus,

               —

               ņemot vērā Revīzijas palātas ziņojumu par Eiropas Izglītības fonda 2014. finanšu gada pārskatiem ar Fonda atbildi (1),

               —

               ņemot vērā deklarāciju (2) par pārskatu ticamību, kā arī par pakārtoto darījumu likumību un pareizību, kuru Revīzijas palāta sniegusi par 2014. finanšu gadu saskaņā ar Līguma par Eiropas Savienības darbību 287. pantu,

               —

               ņemot vērā Padomes 2016. gada 12. februāra ieteikumu par apstiprinājumu, ko sniedz Fondam par 2014. finanšu gada budžeta izpildi (05584/2016 – C8-0071/2016),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (3) un jo īpaši tās 208. pantu,

               —

               ņemot vērā Eiropas Parlamenta un Padomes 2008. gada 16. decembra Regulu (EK) Nr. 1339/2008, ar ko izveido Eiropas Izglītības fondu (4), un jo īpaši tās 17. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5),

               —

               ņemot vērā Komisijas 2013. gada 30. septembra Deleģēto regulu (ES) Nr. 1271/2013 par finanšu pamatregulu struktūrām, kas minētas Eiropas Parlamenta un Padomes Regulas (ES, Euratom) Nr. 966/2012 208. pantā (6), un jo īpaši tās 108. pantu,

               —

               ņemot vērā Reglamenta 94. pantu un V pielikumu,

               —

               ņemot vērā Budžeta kontroles komitejas ziņojumu un Nodarbinātības un sociālo lietu komitejas atzinumu (A8-0116/2016),

               1.

               sniedz Eiropas Izglītības fonda direktoram apstiprinājumu par Fonda 2014. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam šo lēmumu un rezolūciju, kas ir tā neatņemama daļa, nosūtīt Eiropas Izglītības fonda direktoram, Padomei, Komisijai un Revīzijas palātai, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerālsekretārs

         Klaus WELLE

      (1)  OV C 409, 9.12.2015., 266. lpp.

      (2)  Skatīt 1. zemsvītras piezīmi.

      (3)  OV L 298, 26.10.2012., 1. lpp.

      (4)  OV L 354, 31.12.2008., 82. lpp.

      (5)  OV L 357, 31.12.2002., 72. lpp.

      (6)  OV L 328, 7.12.2013., 42. lpp.


title: Padomes Lēmums (Euratom) 2015/2227 (2015. gada 10. novembris), ar ko apstiprina to, ka Eiropas Komisija noslēdz grozījumus 1. un 2. protokolā, kuri pievienoti Nolīgumam starp Apvienoto Karalisti, Eiropas Atomenerģijas kopienu un Starptautisko Atomenerģijas aģentūru par drošības pasākumu piemērošanu saistībā ar Līgumu par kodolieroču aizliegšanu Latīņamerikā un Karību jūras valstīs

text:
               3.12.2015

               LV

               Eiropas Savienības Oficiālais Vēstnesis

               L 317/9

         PADOMES LĒMUMS (Euratom) 2015/2227
   (2015. gada 10. novembris),
   ar ko apstiprina to, ka Eiropas Komisija noslēdz grozījumus 1. un 2. protokolā, kuri pievienoti Nolīgumam starp Apvienoto Karalisti, Eiropas Atomenerģijas kopienu un Starptautisko Atomenerģijas aģentūru par drošības pasākumu piemērošanu saistībā ar Līgumu par kodolieroču aizliegšanu Latīņamerikā un Karību jūras valstīs
   EIROPAS SAVIENĪBAS PADOME,
   ņemot vērā Eiropas Atomenerģijas kopienas dibināšanas līgumu un jo īpaši tā 101. panta otro daļu,
   ņemot vērā Eiropas Komisijas ieteikumu,
   tā kā:

               (1)

               Komisija saskaņā ar Padomes norādēm, kas pieņemtas ar Padomes 2013. gada 23. septembra lēmumu, ir risinājusi sarunas par grozījumiem 1. un 2. protokolā, kas pievienoti Nolīgumam starp Apvienoto Karalisti, Eiropas Atomenerģijas kopienu un Starptautisko Atomenerģijas aģentūru par drošības pasākumu piemērošanu saistībā ar Līgumu par kodolieroču aizliegšanu Latīņamerikā un Karību jūras valstīs (“1. un 2. protokola grozījumi”).

               (2)

               Būtu jāapstiprina tas, ka Eiropas Komisija noslēdz 1. un 2. protokola grozījumus,

         IR PIEŅĒMUSI ŠO LĒMUMU.
   1. pants
   Ar šo tiek apstiprināts tas, ka Eiropas Komisija noslēdz grozījumus 1. un 2. protokolā, kas pievienoti Nolīgumam starp Apvienoto Karalisti, Eiropas Atomenerģijas kopienu un Starptautisko Atomenerģijas aģentūru par drošības pasākumu piemērošanu saistībā ar Līgumu par kodolieroču aizliegšanu Latīņamerikā un Karību jūras valstīs.
   1. un 2. protokola grozījumu teksts ir pievienots šim lēmumam.
   2. pants
   Šis lēmums stājas spēkā tā pieņemšanas dienā.

      Briselē, 2015. gada 10. novembrī

            Padomes vārdā –

            priekšsēdētājs

         P. GRAMEGNA

      PIELIKUMS

                  I.

                  Nolīguma starp Apvienoto Karalisti, Eiropas Atomenerģijas kopienu un Starptautisko Atomenerģijas aģentūru par drošības pasākumu piemērošanu saistībā ar Līgumu par kodolieroču aizliegšanu Latīņamerikā un Karību jūras valstīs (“Drošības pasākumu nolīgums”) 1. protokola I punktu aizstāj ar šādu:

                              “I.

                                          A)

                                          Kamēr

                                                      1)

                                                      Apvienotās Karalistes teritorijās, uz kurām attiecas I protokols, kodolenerģijas izmantošanai miermīlīgiem mērķiem atrodas kodolmateriāli daudzumos, kas nepārsniedz ierobežojumus, kuri attiecīgajam materiālu veidam noteikti Nolīguma starp Apvienoto Karalisti, Kopienu un Aģentūru par drošības pasākumu piemērošanu saistībā ar Līgumu par kodolieroču aizliegšanu Latīņamerikā un Karību jūras valstīs (turpmāk “Nolīgums”) 35. pantā, vai

                                                      2)

                                                      nav pieņemts lēmums Apvienotās Karalistes teritorijās, uz kurām attiecas I protokols, būvēt vai atļaut būvēt iekārtu, kas definēta sadaļā “Definīcijas”,
                                                      Nolīguma II daļas noteikumu īstenošanu uz laiku atliek, izņemot 31. 37., 39., 47., 48., 58., 60., 66., 67., 69., 71. 75., 81., 83. 89., 93. un 94. panta īstenošanu.

                                          B)

                                          Informāciju, kas ziņojama saskaņā ar Nolīguma 32. panta a) un b) punktu, var apkopot un iesniegt gada ziņojumā; tāpat gada ziņojumu vajadzības gadījumā iesniedz attiecībā uz 32. panta c) punktā aprakstīto kodolmateriālu importu un eksportu.

                                          C)

                                          Lai būtu iespējams laikus noslēgt Nolīguma 37. pantā paredzētās papildu vienošanās, Kopiena:

                                                      1)

                                                      pietiekami savlaicīgi Aģentūrai paziņo par to, ka Apvienotās Karalistes teritorijās, uz kurām attiecas I protokols, kodolenerģijas izmantošanai miermīlīgiem mērķiem atrodas kodolmateriāli daudzumos, kas pārsniedz A) iedaļā minētos ierobežojumus, vai

                                                      2)

                                                      informē Aģentūru, tiklīdz pieņemts lēmums Apvienotās Karalistes teritorijās, uz kurām attiecas I protokols, būvēt vai atļaut būvēt iekārtu,
                                                      atkarībā no tā, kas piepildās pirmais. Tad Apvienotā Karaliste, Kopiena un Aģentūra pēc vajadzības vienojas par sadarbības procedūrām Nolīgumā paredzēto drošības pasākumu piemērošanai.”

                  II.

                  Drošības pasākumu nolīguma 2. protokola I punktu aizstāj ar šādu:

                              “I.

                              Kad Kopiena saskaņā ar šā nolīguma 1. protokola 1.C) iedaļu Aģentūrai paziņo par to, ka Apvienotās Karalistes teritorijās, uz kurām attiecas I protokols, kodolenerģijas izmantošanai miermīlīgiem mērķiem atrodas kodolmateriāli daudzumos, kas pārsniedz šā nolīguma 1. protokola 1.A) iedaļas 1. punktā minētos ierobežojumus, vai ka ir pieņemts šā nolīguma 1. protokola 1.A) iedaļas 2. punktā minētais lēmums Apvienotās Karalistes teritorijās, uz kurām attiecas I protokols, būvēt vai atļaut būvēt iekārtu, kas definēta sadaļā “Definīcijas”, – atkarībā no tā, kas piepildās pirmais, – Apvienotā Karaliste, Kopiena un Aģentūra vienojas par protokolu par sadarbības procedūrām Nolīgumā paredzēto drošības pasākumu piemērošanai. Šādas procedūras paplašinās dažus Nolīguma noteikumus un it sevišķi precizēs nosacījumus un līdzekļus, ar ko iepriekš minētā sadarbība īstenojama tā, lai izvairītos no drošības pasākumu liekas dublēšanās. Ciktāl tas ir lietderīgi, procedūru pamatā ir procedūras, kas attiecīgajā laikā ir spēkā saskaņā ar protokoliem un papildu pasākumiem citos drošības pasākumu nolīgumos, kas noslēgti starp Kopienas dalībvalstīm, Kopienu un Aģentūru, tostarp attiecīgajos īpašajos saprašanās dokumentos, par kuriem vienojušās Kopiena un Aģentūra.”


title: 2006/581/EK: Komisijas Lēmums ( 2006. gada 7. augusts ), ar ko izveido ekspertu grupu, lai noteiktu politikas vajadzību saistībā ar noziedzības un kriminālās tiesvedības datiem

text:
               29.8.2006

               LV

               Eiropas Savienības Oficiālais Vēstnesis

               L 234/29

      KOMISIJAS LĒMUMS

   (2006. gada 7. augusts),
   ar ko izveido ekspertu grupu, lai noteiktu politikas vajadzību saistībā ar noziedzības un kriminālās tiesvedības datiem
   (2006/581/EK)
   EIROPAS KOPIENU KOMISIJA,
   ņemot vērā Līgumu par Eiropas Savienību,
   tā kā:

               (1)

               Līguma par Eiropas Savienību 29. pantā Eiropas Savienībai un dalībvalstīm dots uzdevums nodrošināt, lai Eiropas Savienība ar ciešāku sadarbību garantētu pilsoņiem augsta līmeņa drošību tiesiskuma, brīvības un drošības telpā, novēršot un apkarojot organizēto un cita veida noziedzību.

               (2)

               Lai atbalstītu saskaņotas un salīdzināmas Eiropas Savienības statistikas izveidi par noziedzību un kriminālo tiesvedību, kas ir svarīgi Kopienas tiesību aktu un politiku attīstībai un uzraudzībai, kā izklāstīts rīcības plānā par to, kā īstenot Hāgas programmu (1), Komisijai var būt nepieciešams izmantot dalībvalstu pārstāvju un speciālistu kompetenci ar padomdevējas institūcijas starpniecību.

               (3)

               Kopienas statistikas sagatavošanu reglamentē noteikumi, kas izklāstīti Padomes 1997. gada 17. februāra Regulā (EK) Nr. 322/97 par Kopienas statistiku (2), un Kopienas statistikas izveides darbības veic atbilstīgi Kopienas statistikas programmai un tās gada programmām (3), ievērojot principus, kuri izklāstīti Eiropas prakses kodeksā, kurš Statistikas programmu komitejā pieņemts 2005. gada 24. februārī un pievienots Komisijas 2005. gada 25. maija paziņojumam Eiropas Parlamentam un Padomei un Komisijas Ieteikumam (4) par valsts un Kopienas statistikas iestāžu neatkarību, integritāti un atbildību.

               (4)

               Ekspertu grupā ir fiziskas personas, kas ir kompetentas apsvērt politikas vajadzību un konsultēt par noziedzības un kriminālās tiesvedības jomas rādītāju un datu efektīvu izmantošanu.

               (5)

               Noteikumi par to, vai ekspertu grupas dalībnieki drīkst izpaust informāciju, ir jāparedz, neierobežojot Komisijas noteikumus par drošību, kuri izklāstīti pielikumā Komisijas Lēmumam 2001/844/EK, EOTK, Euratom
                   (5).

               (6)

               Personas dati par ekspertu grupas dalībniekiem ir jāapstrādā saskaņā ar Eiropas Parlamenta un Padomes 2000. gada 18. decembra Regulu (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (6).

               (7)

               Tādēļ ir jāizveido Ekspertu grupa, lai noteiktu politikas vajadzību saistībā ar noziedzības un kriminālās tiesvedības datiem, un sīki jāizklāsta tās darba uzdevums un struktūras.

               (8)

               Šīs ekspertu grupas izveide neaizstāj nevienu lēmumu.

               (9)

               Šīs ekspertu grupas dalībniekus ieceļ sākotnējam 2 gadu pilnvaru laikam, pēc kura Komisija apsvērs pagarinājuma lietderību,

         IR PIEŅĒMUSI ŠO LĒMUMU.
   1. pants
   Komisija ar šo izveido ekspertu grupu ar nosaukumu Ekspertu grupa, lai noteiktu politikas vajadzību saistībā ar noziedzības un kriminālās tiesvedības datiem, turpmāk saukta “ekspertu grupa”.
   2. pants
   Uzdevums
   Ekspertu grupas uzdevumi ir:

               —

               palīdzēt Komisijai izveidot sadarbību starp dalībvalstīm un citām saistītām organizācijām un struktūrām ES plāna īstenošanā par visaptverošas un saskaņotas ES stratēģijas izstrādi noziedzības un kriminālās tiesvedības novērtēšanai (7);

               —

               palīdzēt Komisijai noteikt, vai ir nepieciešama politika par noziedzības un kriminālās tiesvedības datiem ES līmenī;

               —

               palīdzēt Komisijai noteikt, vai nepieciešams izstrādāt kopējus rādītājus un instrumentus, kas paredzēti noziedzības un kriminālās tiesvedības novērtēšanai;

               —

               palīdzēt Komisijai izstrādāt kopējus rādītājus un citus nepieciešamos datus;

               —

               konsultēt Komisiju par attiecīgām pētniecības un attīstības vajadzībām vai rezultātiem, kas ir jāņem vērā darbā, lai īstenotu iepriekš minēto ES plānu;

               —

               konsultēt Komisiju par sadarbību ar privātā un akadēmiskā sektora vai citu attiecīgo sektoru pārstāvjiem, lai ietvertu attiecīgās zināšanas un pieredzi darbā, īstenojot iepriekš minēto ES plānu.

         3. pants
   Apspriešanās
   Komisija var apspriesties ar ekspertu grupu par jebkuru jautājumu saistībā ar noziedzības un kriminālās tiesvedības novērtēšanu, īpaši par to, vai ir nepieciešama politika noziedzības un kriminālās tiesvedības statistikas izveidē.
   4. pants
   Dalībnieki un to iecelšana
   1.   Ekspertu grupā ir ne vairāk kā 50 dalībnieki un vismaz 40 % katra dzimuma pārstāvju:

               a)

               no ES dalībvalstu, pievienošanās valstu un kandidātvalstu tieslietu un iekšlietu nozares valsts iestādēm;

               b)

               no Eiropas Savienības struktūrām un tīkliem ar attiecīgu pieredzi un kompetenci noziedzības un kriminālās tiesvedības datu analizēšanā un izveidē politikas vajadzībām, piemēram, Eiropas Noziedzības novēršanas tīkla (EUCPN), Eiropas Narkotiku un narkomānijas uzraudzības centra (EMCDDA), Eurojust, Eiropas Policijas priekšnieku darba grupas (EPCTF), Eiropas Policijas biroja (Eiropola), Eiropas Aģentūras operatīvās sadarbības vadībai pie Eiropas Savienības dalībvalstu ārējām robežām (FRONTEX), Eiropas Rasisma un ksenofobijas uzraudzības centra (EUMC) un Eiropas Drošības un sadarbības organizācijas (EDSO);

               c)

               no starptautiskām organizācijām un nevalstiskām organizācijām ar attiecīgu pieredzi un kompetenci noziedzības un kriminālās tiesvedības datu analizēšanā un izveidē politikas vajadzībām. Tās ir šādas: Eiropas Padome, European Sourcebook Group, Apvienoto Nāciju Organizācijas Bērnu fonds (UNICEF), Apvienoto Nāciju Organizācijas Narkotiku un noziedzības apkarošanas birojs (UNODC), Pasaules veselības organizācija (PVO);

               d)

               fiziskas personas, kas ieguvušas kompetenci akadēmiskos pētījumos vai privātā sektorā noziedzības un kriminālās tiesvedības analizēšanas vai novērtēšanas jomā ES dalībvalstīs, arī var kļūt par ekspertu grupas dalībniekiem.

         2.   Komisijas Tiesiskuma, brīvības un drošības ģenerāldirektorāts ieceļ par ekspertu grupas dalībniekiem speciālistus, kas ir kompetenti 2. pantā un 4. panta 1. punktā minētajās jomās. Attiecībā uz 4. panta 1. punkta a), b) un c) apakšpunktu dalībniekus izvirza iestādes vai organizācijas, un attiecībā uz 4. panta 1. punkta d) apakšpunktu dalībniekus izraugās no tiem, kas ir atbildējuši uz uzaicinājumu iesniegt pieteikumus.
   Katra dalībvalsts, pievienošanās valsts un kandidātvalsts izvirza dalībai divas personas (vienu no katra dzimuma), no kurām Komisija ieceļ vienu. Ar tādiem pašiem nosacījumiem kā dalībniekus ieceļ tādu pašu skaitu ekspertu grupas dalībnieku vietniekus. Vietnieki automātiski aizstāj prombūtnē esošus dalībniekus.
   3.   Dalībniekus, kas minēti 4. panta 1. punkta a), b) un c) apakšpunktā, ieceļ kā valsts iestādes vai nevalstiskas organizācijas pārstāvi. Dalībniekus, kas minēti 4. panta 1. punkta d) apakšpunktā, ieceļ privātpersonu statusā, un viņi konsultē Komisiju neatkarīgi no jebkuras ārējas ietekmes.
   4.   Ekspertu grupas dalībnieki pilda savus pienākumus līdz brīdim, kad viņus nomaina, vai arī līdz sava pilnvaru laika beigām.
   5.   Dalībniekus, kuri vairs nespēj efektīvi piedalīties ekspertu grupas apspriedēs, atkāpjas no amata vai neievēro šā panta pirmā vai otrā punkta vai Eiropas Kopienas dibināšanas līguma 287. panta noteikumus, var nomainīt atlikušajam pilnvaru laikam.
   6.   Tie dalībnieki, kuri iecelti privātpersonu statusā (šā panta 3. punkts), katru gadu paraksta apņemšanos darboties sabiedrības interesēs un paziņojumu, ka viņiem nav tādu interešu vai ir intereses, kas var apdraudēt viņu objektivitāti.
   7.   Individuāli iecelto dalībnieku vārdus publicē Tiesiskuma, brīvības un drošības ģenerāldirektorāta tīmekļa vietnē un Eiropas Savienības Oficiālā Vēstneša C sērijā. Dalībnieku vārdus apkopo, apstrādā un publicē saskaņā ar Regulas (EK) Nr. 45/2001 noteikumiem.
   5. pants
   Darbība
   1.   Ekspertu grupas priekšsēdētājs ir Komisijas pārstāvis.
   2.   Komisija koordinē ekspertu grupas darbību ar attiecīgās noziedzības un kriminālās tiesvedības statistikas darba grupas darbību; šī darba grupa ir jāizveido Eiropas Kopienu Statistikas birojam Kopienas statistikas programmas kontekstā, un tajā jābūt pārstāvētām valsts statistikas iestādēm. Komisija ir atbildīga par abu grupu darba saskanību un iespēju robežās cenšas organizēt kopīgas sanāksmes vai sanāksmes, kas notiek tajā pašā dienā.
   3.   Komisija koordinē attiecīgos ekspertu grupas darbības aspektus ar citām saistītām Komisijas darbībām.
   4.   Vienojoties ar Komisiju, var izveidot apakšgrupas ne vairāk kā 15 dalībnieku sastāvā īpašu jautājumu izskatīšanai atbilstīgi ekspertu grupas noteiktajam darba uzdevumam; tās izformē, tiklīdz uzdevums ir izpildīts.
   5.   Ja tas ir lietderīgi un/vai nepieciešami, Komisijas pārstāvis var lūgt piedalīties ekspertu grupas vai apakšgrupu apspriedēs ekspertus vai novērotājus, tajā skaitā no trešām valstīm, kuri ir īpaši kompetenti kādā darba kārtībā iekļautajā jautājumā.
   6.   Informāciju, kas iegūta, piedaloties ekspertu grupas vai apakšgrupas apspriedēs, nedrīkst izpaust, ja Komisija uzskata, ka šī informācija ir saistīta ar konfidenciāliem jautājumiem.
   7.   Ekspertu grupas un tās apakšgrupu sanāksmes parasti notiek Komisijas telpās pēc Komisijas uzaicinājuma saskaņā ar tās noteiktajām procedūrām un grafiku. Komisija nodrošina sekretariāta pakalpojumus. Grupas un tās apakšgrupu sanāksmēs var piedalīties citi ieinteresēti Komisijas ierēdņi.
   8.   Ekspertu grupa pieņem savu reglamentu, pamatojoties uz Komisijā pieņemto standarta reglamentu (8).
   9.   Komisija var publicēt tīmeklī vai citur ekspertu grupas izstrādātu kopsavilkumu, secinājumu, secinājuma daļu vai darba dokumentu tā oriģinālvalodā.
   6. pants
   Sanāksmju izdevumi
   Komisija atlīdzina dalībniekiem, ekspertiem un novērotājiem ceļa izdevumus un attiecīgā gadījumā uzturēšanās izdevumus, kas saistīti ar ekspertu grupas darbību atbilstīgi Komisijas noteikumiem par kompensācijām neatkarīgiem ekspertiem.
   Dalībnieki, eksperti un novērotāji nesaņem atlīdzību par sniegtajiem pakalpojumiem.
   Sanāksmju izdevumus atlīdzina gada budžeta ietvaros, ko grupai piešķīruši atbildīgie Komisijas dienesti.
   7. pants
   Piemērojamība
   Lēmums stājas spēkā dienā, kad to publicē Eiropas Savienības Oficiālajā Vēstnesī.

      Briselē, 2006. gada 7. augustā

            Komisijas vārdā —

            priekšsēdētāja vietnieks

         Franco FRATTINI

      (1)  OV C 198, 12.8.2005., 1. lpp. Padomes un Komisijas rīcības plāns par to, kā īstenot Hāgas programmu brīvības, drošības un tiesiskuma stiprināšanai Eiropas Savienībā.

      (2)  OV L 52, 22.2.1997., 1. lpp.

      (3)  Kopienas statistikas programma no 2003. līdz 2007. gadam, kas pieņemta ar Eiropas Parlamenta un Padomes 2002. gada 16. decembra Lēmumu Nr. 2367/2002/EK (OV L 358, 31.12.2002., 1. lpp.).

      (4)  COM(2005) 217 galīgā redakcija un Komisijas Ieteikums par valsts un Kopienas statistikas iestāžu neatkarību, integritāti un atbildību.

      (5)  OV L 317, 3.12.2001., 1. lpp.

      (6)  OV L 8, 12.1.2001., 1. lpp.

      (7)  Komisijas paziņojums Eiropas Parlamentam, Padomei un Eiropas Ekonomikas un sociālo lietu komitejai, patlaban starpdienestu apspriedē.

      (8)  SEC(2005) 1004 dokumenta III pielikums.


title: Eiropas Parlamenta Lēmums (ES) 2016/1527 (2016. gada 28. aprīlis) par Eiropas Dzimumu līdztiesības institūta 2014. finanšu gada pārskatu apstiprināšanu

text:
               14.9.2016

               LV

               Eiropas Savienības Oficiālais Vēstnesis

               L 246/264

         EIROPAS PARLAMENTA LĒMUMS (ES) 2016/1527
   (2016. gada 28. aprīlis)
   par Eiropas Dzimumu līdztiesības institūta 2014. finanšu gada pārskatu apstiprināšanu
   EIROPAS PARLAMENTS,

               —

               ņemot vērā Eiropas Dzimumu līdztiesības institūta 2014. finanšu gada galīgos pārskatus,

               —

               ņemot vērā Revīzijas palātas ziņojumu par Eiropas Dzimumu līdztiesības institūta 2014. finanšu gada pārskatiem ar Institūta atbildi (1),

               —

               ņemot vērā deklarāciju (2) par pārskatu ticamību, kā arī par pakārtoto darījumu likumību un pareizību, kuru Revīzijas palāta sniegusi par 2014. finanšu gadu saskaņā ar Līguma par Eiropas Savienības darbību 287. pantu,

               —

               ņemot vērā Padomes 2016. gada 12. februāra ieteikumu par apstiprinājumu, ko sniedz Institūtam par 2014. finanšu gada budžeta izpildi (05584/2016 – C8-0085/2016),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (3) un jo īpaši tās 208. pantu,

               —

               ņemot vērā Eiropas Parlamenta un Padomes 2006. gada 20. decembra Regulu (EK) Nr. 1922/2006 par Eiropas Dzimumu līdztiesības institūta izveidi (4) un jo īpaši tās 15. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5),

               —

               ņemot vērā Komisijas 2013. gada 30. septembra Deleģēto regulu (ES) Nr. 1271/2013 par finanšu pamatregulu struktūrām, kas minētas Eiropas Parlamenta un Padomes Regulas (ES, Euratom) Nr. 966/2012 208. pantā (6), un jo īpaši tās 108. pantu,

               —

               ņemot vērā Reglamenta 94. pantu un V pielikumu,

               —

               ņemot vērā Budžeta kontroles komitejas ziņojumu un Sieviešu tiesību un dzimumu līdztiesības komitejas atzinumu (A8-0085/2016),

               1.

               konstatē, ka Eiropas Dzimumu līdztiesības institūta galīgie gada pārskati ir tādi, kā norādīts Revīzijas palātas ziņojuma pielikumā;

               2.

               apstiprina Eiropas Dzimumu līdztiesības institūta 2014. finanšu gada pārskatus;

               3.

               uzdod priekšsēdētājam šo lēmumu nosūtīt Eiropas Dzimumu līdztiesības institūta direktoram, Padomei, Komisijai un Revīzijas palātai un nodrošināt tā publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerālsekretārs

         Klaus WELLE

      (1)  OV C 409, 9.12.2015., 168. lpp.

      (2)  Skatīt 1. zemsvītras piezīmi.

      (3)  OV L 298, 26.10.2012., 1. lpp.

      (4)  OV L 403, 30.12.2006., 9. lpp.

      (5)  OV L 357, 31.12.2002., 72. lpp.

      (6)  OV L 328, 7.12.2013., 42. lpp.


title: Padomes Lēmums 2006/483/KĀDP ( 2006. gada 11. jūlijs ), ar ko īsteno Kopējo nostāju 2004/852/KĀDP par ierobežojošiem pasākumiem pret Kotdivuāru

text:
               12.7.2006

               LV

               Eiropas Savienības Oficiālais Vēstnesis

               L 189/23

      PADOMES LĒMUMS 2006/483/KĀDP
   (2006. gada 11. jūlijs),
   ar ko īsteno Kopējo nostāju 2004/852/KĀDP par ierobežojošiem pasākumiem pret Kotdivuāru
   EIROPAS SAVIENĪBAS PADOME,
   ņemot vērā 2004. gada 13. decembra Kopējo nostāju 2004/852/KĀDP par ierobežojošiem pasākumiem pret Kotdivuāru (1) un jo īpaši tās 6. pantu saistībā ar Līguma par Eiropas Savienību 23. panta 2. punktu,
   tā kā:

               (1)

               Padome 2004. gada 13. decembrī pieņēma Kopējo nostāju 2004/852/KĀDP par ierobežojošiem pasākumiem pret Kotdivuāru, lai īstenotu tādus pasākumus pret Kotdivuāru, kas noteikti Apvienoto Nāciju Organizācijas Drošības padomes Rezolūcijā (ANO DPR) 1572 (2004) noteiktos pasākumus pret Kotdivuāru.

               (2)

               Padome 2006. gada 27. februārī pieņēma Lēmumu 2006/172/KĀDP, kas ietver personu sarakstu, uz kurām attiecas ANO DPR 1572 (2004) 9. un 11. punktā noteiktie pasākumi un ko atjaunoja ar ANO DPR 1643 (2005) 1. punktu.

               (3)

               ES 2006. gada 1. maijā nosūtīja papildu informāciju par personām Drošības Padomes komitejai, kura tika izveidota atbilstīgi ANO DPR 1572 (2004) par Kotdivuāru.

               (4)

               Drošības Padomes Komiteja 2006. gada 30. maijā apstiprināja personu sarakstu, uz kurām attiecas ANO DPR 1572 (2004) 9. un 11. punktā noteiktie pasākumi un ko atjaunoja ar ANO DPR 1643 (2005) 1. punktu.

               (5)

               Tādēļ būtu atbilstīgi jāpielāgo saraksts, kas ietverts Kopējās nostājas 2004/852/KĀDP pielikumā,

         IR PIEŅĒMUSI ŠO LĒMUMU.
   1. pants
   Ar šo Kopējās nostājas 2004/852/KĀDP pielikumā noteiktais personu saraksts tiek aizstāts ar šā lēmuma pielikumā noteikto personu sarakstu.
   2. pants
   Šis lēmums stājas spēkā tā pieņemšanas dienā.
   3. pants
   Šo lēmumu publicē Eiropas Savienības Oficiālajā Vēstnesī.

      Brisele, 2006. gada 11. jūlijā

            Padomes vārdā —

            priekšsēdētājs

         E. HEINÄLUOMA

      (1)  OV L 368, 15.12.2004., 50. lpp. Kopējā nostājā jaunākie grozījumi izdarīti ar Lēmumu 2006/172/KĀDP (OV L 61, 2.3.2006., 21. lpp.).

      PIELIKUMS
      4. pantā minēto personu saraksts

                  “1.

                  Uzvārds, vārdi: BLÉ, Charles Goudé

                  Segvārdi: Général; Génie de kpo; Gbapé Zadi

                  Adrese, kas zināma 2001. gadā: Yopougon Selmer, Bloc P 170; arī Hotel Ivoire

                  Dzimšanas datums: 1.1.1972.
                  Dzimšanas vieta: Guibéroua (Gagnoa)

                  Pases vai personas apliecības Nr.: PD. AE/088 DH 12
                  Valstspiederība: Kotdivuāra
                  Cita informācija: COJEP (“Jaunie patrioti”) vadītājs

                  2.

                  Uzvārds, vārdi: KOUADIO, Djué Ngoran Eugène

                  Dzimšanas datums: 20.12.1969. vai 1.1.1966.
                  Pases vai personas apliecības Nr.: 04 LE 017521, izsniegta 2005. gada 10. februārī un derīga līdz 2008. gada 10. februārim
                  Valstspiederība: Kotdivuāra
                  Cita informācija: Union des Patriotes pour la Libération Totale de la Côte d'Ivoire (UPLTCI) vadītājs

                  3.

                  Uzvārds, vārds: FOFIE, Martin Kouakou

                  Dzimšanas datums: 1.1.1968.
                  Valstspiederība: Kotdivuāra
                  Cita informācija: Galvenais kaprālis, jauno bruņoto spēku komandants, Korhogo sektors”


title: 2011/220/ES: Padomes Lēmums ( 2011. gada 31. marts ) par to, lai Eiropas Savienības vārdā parakstītu Hāgas 2007. gada 23. novembra Konvenciju par uzturlīdzekļu bērniem un cita veida ģimenes uzturēšanas līdzekļu pārrobežu piedziņu

text:
               7.4.2011

               LV

               Eiropas Savienības Oficiālais Vēstnesis

               L 93/9

         PADOMES LĒMUMS
   (2011. gada 31. marts)
   par to, lai Eiropas Savienības vārdā parakstītu Hāgas 2007. gada 23. novembra Konvenciju par uzturlīdzekļu bērniem un cita veida ģimenes uzturēšanas līdzekļu pārrobežu piedziņu
   (2011/220/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 81. panta 3. punkta pirmo daļu saistībā ar 218. panta 5. punktu,
   ņemot vērā Eiropas Komisijas priekšlikumu,
   tā kā:

               (1)

               Savienība tiecas izveidot kopīgu tiesiskuma telpu, kuras pamatā ir nolēmumu savstarpējās atzīšanas princips.

               (2)

               Hāgas 2007. gada 23. novembra Konvencija par uzturlīdzekļu bērniem un cita veida ģimenes uzturēšanas līdzekļu pārrobežu piedziņu (“Konvencija”) ir labs pamats tādai pasaules mēroga administratīvas sadarbības sistēmai un nolēmumu par uzturēšanas līdzekļiem un vienošanos par uzturēšanas līdzekļiem atzīšanai un izpildei, kurā paredzēta bezmaksas juridiskā palīdzība faktiski visās bērnu uzturlīdzekļu lietās un racionalizēta atzīšanas un izpildes procedūra.

               (3)

               Konvencijas 59. pantā paredzēta iespēja, ka reģionālas ekonomiskas integrācijas organizācijas, piemēram, Savienība, paraksta, pieņem, apstiprina Konvenciju vai pievienojas tai.

               (4)

               Konvencijā reglamentētie jautājumi tiek aplūkoti arī Padomes Regulā (EK) Nr. 4/2009 (2008. gada 18. decembris) par jurisdikciju, piemērojamiem tiesību aktiem, nolēmumu atzīšanu un izpildi un sadarbību uzturēšanas saistību lietās (1). Savienībai šajā konkrētajā gadījumā būtu jānolemj, ka tā viena pati paraksta Konvenciju un īsteno kompetenci visos tās reglamentētajos jautājumos.

               (5)

               Visas atbilstīgās deklarācijas un atrunas Savienībai būtu jāsniedz Konvencijas apstiprināšanas brīdī.

               (6)

               Saskaņā ar 3. pantu 21. protokolā par Apvienotās Karalistes un Īrijas nostāju saistībā ar brīvības, drošības un tiesiskuma telpu, kas pievienots Līgumam par Eiropas Savienību un Līgumam par Eiropas Savienības darbību, Apvienotā Karaliste un Īrija piedalās šā lēmuma pieņemšanā un piemērošanā.

               (7)

               Saskaņā ar 1. un 2. pantu 22. protokolā par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, Dānija nepiedalās šā lēmuma pieņemšanā un Dānijai šis lēmums nav saistošs un nav jāpiemēro,

         IR PIEŅĒMUSI ŠO LĒMUMU.
   1. pants
   Ar šo Eiropas Savienības vārdā tiek apstiprināta Hāgas 2007. gada 23. novembra Konvencijas par uzturlīdzekļu bērniem un cita veida ģimenes uzturēšanas līdzekļu pārrobežu piedziņu (“Konvencija”) parakstīšana (2).
   2. pants
   Ar šo Padomes priekšsēdētājs tiek pilnvarots norīkot personu vai personas, kas tiesīgas Savienības vārdā parakstīt Konvenciju.
   3. pants
   Šis lēmums stājas spēkā tā pieņemšanas dienā.

      Briselē, 2011. gada 31. martā

            Padomes vārdā –

            priekšsēdētājs

         VÖLNER P.

      (1)  OV L 7, 10.1.2009., 1. lpp.

      (2)  Konvencijas tekstu publicēs kopā ar lēmumu par tās noslēgšanu.


title: 2005/902/EK,Euratom: Padomes Lēmums ( 2005. gada 12. decembris ), ar ko nosaka secību, kādā dalībvalstis īsteno Padomes prezidentvalsts funkcijas

text:
               15.12.2005

               LV

               Eiropas Savienības Oficiālais Vēstnesis

               L 328/60

      PADOMES LĒMUMS

   (2005. gada 12. decembris),
   ar ko nosaka secību, kādā dalībvalstis īsteno Padomes prezidentvalsts funkcijas
   (2005/902/EK, Euratom)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu, un jo īpaši tā 203. panta otro daļu,
   ņemot vērā Eiropas Atomenerģijas kopienas dibināšanas līgumu, un jo īpaši tā 116. panta otro daļu,
   ņemot vērā Līgumu par Eiropas Savienību, un jo īpaši tā 28. panta 1. punktu un 41. panta 1. punktu,
   tā kā:

               (1)

               Padome ar Lēmumu 95/2/EK, Euratom, EOTK (1) noteica secību, kādā Eiropas Savienības dalībvalstis no 1995. gada 1. janvāra īsteno Padomes prezidentvalsts funkcijas.

               (2)

               Desmit jaunas dalībvalstis pievienojās Eiropas Savienībai 2004. gada 1. maijā.

               (3)

               Būtu jānosaka secība, kādā dalībvalstis īstenos Padomes prezidentvalsts funkcijas, ņemot vērā jaunās dalībvalstis.

               (4)

               Šo lēmumu pieņem, neskarot pielāgojumus, kas attieksies uz prezidentvalsts funkciju īstenošanas secību, ko Padome pieņems pēc Bulgārijas un Rumānijas pievienošanās,

         IR PIEŅĒMUSI ŠO LĒMUMU.
   1. pants
   1.   Secība, kādā dalībvalstis īsteno Padomes prezidentvalsts funkcijas no 2006. gada 1. janvāra, ir izklāstīta pielikumā.
   2.   Padome pēc attiecīgo dalībvalstu priekšlikuma var pieņemt vienprātīgu lēmumu par to, ka kāda dalībvalsts īsteno prezidentvalsts funkcijas citā laikposmā nekā tajā, kas atbilst pielikumā norādītajai secībai.
   2. pants
   Šis lēmums stājas spēkā 2006. gada 1. janvārī.
   3. pants
   Šo lēmumu publicē Eiropas Savienības Oficiālajā Vēstnesī.

      Briselē, 2005. gada 12. decembrī

            Padomes vārdā —

            priekšsēdētājs

         J. STRAW

      (1)  OV L 1, 1.1.1995., 220. lpp. Lēmumā grozījumi izdarīti ar Padomes Lēmumu 2002/105/EK, EOTK, Euratom (OV L 39, 9.2.2002., 17. lpp.).

      PIELIKUMS

                  Austrija

                  2006. gada

                  janvāris–jūnijs

                  Somija

                  2006. gada

                  jūlijs–decembris

                  Vācija

                  2007. gada

                  janvāris–jūnijs

                  Portugāle

                  2007. gada

                  jūlijs–decembris

                  Slovēnija

                  2008. gada

                  janvāris–jūnijs

                  Francija

                  2008. gada

                  jūlijs–decembris

                  Čehijas Republika

                  2009. gada

                  janvāris–jūnijs

                  Zviedrija

                  2009. gada

                  jūlijs–decembris

                  Spānija

                  2010. gada

                  janvāris–jūnijs

                  Beļģija

                  2010. gada

                  jūlijs–decembris

                  Ungārija

                  2011. gada

                  janvāris–jūnijs

                  Polija

                  2011. gada

                  jūlijs–decembris

                  Dānija

                  2012. gada

                  janvāris–jūnijs

                  Kipra

                  2012. gada

                  jūlijs–decembris

                  Īrija

                  2013. gada

                  janvāris–jūnijs

                  Lietuva

                  2013. gada

                  jūlijs–decembris

                  Grieķija

                  2014. gada

                  janvāris–jūnijs

                  Itālija

                  2014. gada

                  jūlijs–decembris

                  Latvija

                  2015. gada

                  janvāris–jūnijs

                  Luksemburga

                  2015. gada

                  jūlijs–decembris

                  Nīderlande

                  2016. gada

                  janvāris–jūnijs

                  Slovākija

                  2016. gada

                  jūlijs–decembris

                  Malta

                  2017. gada

                  janvāris–jūnijs

                  Apvienotā Karaliste

                  2017. gada

                  jūlijs–decembris

                  Igaunija

                  2018. gada

                  janvāris–jūnijs